Саҳобалар ҳаётидан: Усайд ибн Ҳузайр | Azon.uz - Ахборот-таҳлилий портал\nСаҳобалар ҳаётидан: Усайд ибн Ҳузайр\n23:00 12.06.2018 555\nУсайд ибн Ҳузайр ибн Саммок ибн Атийк ибн Рофеъ ибн Имриулқайс. Мадинанинг Авс қабиласидан бўлиб, насабда Саъд ибн Муоз розияллоҳу анҳу билан боғланади. Отаси Ҳузайр ибн Саммок Авснинг раисларидан эди. Онаси Умму Усайд бинти Сакан бўлиб, иккинчи Ақабада имонга келган.\nҲазрат Усайд ниҳоятда камтар, лекин шижоатда ўткир, хайр-саховатда илғор зот эди. Исломга қадар ўз қабиласи, қолаверса, атрофдаги араб қабилалари орасида моҳир жангчи ва мерган сифатида танилган. Исломга киришига Мусъаб ибн Умайр розияллоҳу анҳу сабабчи бўлди. У кишига эргашиб, Саъд ибн Муоз ҳам имон келтирди.\nУсайд ибн Ҳузайр Мусъаб ибн Умайрдан Қуръонни ўрганиб, у зотнинг етук шогирдларидан бирига айланди. Қироати ниҳоятда ёқимли ва ўта ширали бўлган. Абу Саид Худрийдан ривоят қилинади: «Усайд ибн Ҳузайр тунда Бақара сурасини ўқиётган эди. Бир пайт ёнгинасида боғланган от ҳурка бошлади. У қироатдан тўхтади. От ҳам тинчланди. Яна ўқий бошласа, от ҳам безовталанар эди. Қироатни тўхтатса, яна жим бўларди. Ўша вақтда ўғли Яҳё от ёнида эди. От босиб олмасин деб, қироатни тўхтатиб унинг олдига борди. Ўғлини отдан узоқроққа қўйгач, осмонга қараса, унда соябонларга ўхшаш, остида нур таратиб турган нарсалар бор экан. Тонг отгач, бўлган воқеани Расулуллоҳ соллаллоҳу алайҳи ва салламга айтиб берди. У зот алайҳиссалом: “Ҳузайрнинг ўғли, қироатингни давом эттиравермадингми?” дедилар. Усайд айтди: “Боламни от босиб қолишидан қўрқдим. У отнинг яқинида эди. Отдан узоқроққа қўйиб осмонга қарасам, у ерда соябонга ўхшаш, ичида чироғи бор нарсалар турган экан. Уйимдан чиқиб қарасам, йўқ бўлиб қолибди”. Расулуллоҳ соллаллоҳу алайҳи ва саллам: “Улар нималигини биласанми?” деб сўрадилар. Усайд: “Йўқ”, деди. Расулуллоҳ: “Улар овозингни эшитиш учун пастга тушган фаришталар эди. Агар тонггача ўқиганингда, одамлар ҳам уларни кўрган бўларди. Фаришталар ҳам улардан қочмас эди”, деб айтдилар».\nҲижратдан кейин Усайд ибн Ҳузайр кўп жангларда иштирок этди. Жанг майдонида қўлланилиши мумкин бўлган ҳийла ва усуллар юзасидан доим Расулуллоҳ соллаллоҳу алайҳи ва саллам билан маслаҳатлашиб турди. Шундай воқеалардан бири Хандақда содир бўлди. Жангда мусулмон аскарларининг заифлашиб бориши кузатилди. Шунда Расулуллоҳ соллаллоҳу алайҳи ва саллам душман билан музокарага киришишни ҳам режа қилдилар. Лекин Усайд ибн Ҳузайр, Саъд ибн Убода ва Саъд ибн Муоз жонбозлик кўрсатиб, Расулуллоҳни бу фикрдан қайтишга кўндирдилар. Тез орада жанг мусулмонлар фойдасига ҳал бўлди.\nУсайд ибн Ҳузайр эрка саҳобийлардан бўлиб, Расулуллоҳ унинг эркалигини кўтарар ва гапини доим инобатга олардилар. Шунинг учун Пайғамбар соллаллоҳу алайҳи ва салламга яқин юришни канда қилмасди.\nАбдураҳмон ибн Абу Лайло отасидан ривоят қилади: «Усайд ибн Ҳузайр хушчақчақ ва хушрўй киши эди. Бир куни Расулуллоҳ ҳузурларида гапириб қавмни кулдираётган пайтида у зот бармоқлари билан биқинига ниқтадилар. Шунда у: “Менга азоб бердингиз!” деди. Набий соллаллоҳу алайҳи ва саллам: “Ўчингни ол!” деб айтдилар. “Эй Аллоҳнинг расули, сизни эгнингизда кўйлагингиз бор, менинг эгнимда кўйлак йўқ эди”. У зот кўйлакларини кўтардилар. Шунда Пайғамбар соллаллоҳу алайҳи ва салламни қучоқлаб олиб, биқинларидан ўпиб: “Ота-онам сизга фидо бўлсин, мен шуни хоҳлаган эдим”, деди».\nУсайд ибн Ҳузайр саҳобийлар орасидаги баъзи келишмовчиликларни ислоҳ қилиш борасида доно маслаҳатларини бера олган. Пайғамбаримиз вафотларидан кейин мусулмонлар халифасини тайинлаш вақтида ҳам унга хос бўлган сифатлар иш берди. Абу Бакр ислом давлатининг бошлиғи Қурайшдан бўлиши керак деган сўзда қаттиқ турди. Натижада, муҳожир ва ансорлар ўртасида тортишув бошланди. Вазиятни синчковлик билан кузатиб турган Усайд ибн Ҳузайр сўз олиб, ансорларни тинчлантира олди, мусулмон умматини катта хатардан сақлаб қолди. Бу билан ислом тарихида жиддий муаммога тўғри ечим топиб, адолат бобида Пайғамбар соллаллоҳу алайҳи ва салламнинг чинакам уммати эканини исботлади. У киши ансорларга айтди: “Расулуллоҳ муҳожирлардан бўлганларини биласиз. Демак, у зотнинг халифалари ҳам муҳожирлардан бўлиши лозим. Биз Расулуллоҳнинг ансорлари бўлдик ва бугун ҳам у зот халифасининг ансорлари бўлишимиз керак”. Бу сўзлар мажлис аҳлига манзур келди.


19 январ 2022, Тошкент вақти: 14:52\nБухорода пахта ўғрилари ушланди\nБухоро вилояти Шофиркон туманида пахта ўғрилиги билан боғлиқ икки жиноят фош этилди (“Постда”, 8 октябрь). Шу туманнинг Искогаре қишлоғида яшовчи уч нафар фуқаро “Аббос Абдураҳмон Баҳриддин” фермер хўжалигига қарашли бир тонна пахтани тунда “Форд” русумли автомашинада ўғирлаб кетаётганда ушланган. Шу каби жиноят Жўнав қишлоғида ҳам қайд этилган. Хабарга кўра, пахта ўғрилиги ички ишлар ва маҳалла вакиллари жонбозлиги туфайли фош этилган.\nТўй туфайли уйини сотганлар\nТошкентда катта харажат билан қизини узатган эр-хотин тўйдан кейин уйини сотиб, ижарада яшамоқда (“Ҳуррият”, 12 октябрь). Тўй эгалари келинга мебель олиш учун банкдан каттагина кредит олган, аммо уни тўлай олмай, яшаб турган уйини сотишга мажбур бўлган. “Тўй қилиб, яшаб турган бошпанасидан айрилган кишиларни бу ўринда айблашимиз балки унчалик тўғри эмасдир. Аммо баланд дорга осилиб, манманлик касалига чалиниш туфайли кафангадо бўлишни асло-асло оқлаб бўлмайди”, деб ёзади газета. Муаллифга кўра, тўйларни ўтказишда маҳалла фуқаролар йиғини ташаббусни қўлга олиши, маҳалла раислари тўйдан аввал тўй эгасининг режа ва мўлжалини батафсил билиши лозим.\nТошкентда муддати ўтган сут маҳсулотлари сотиш ҳолатларига санитария-эпидемиология хизмати муносабат билдирди\nТошкент шаҳрининг турли ҳудудларидаги савдо шахобчаларида сифатсиз ёки муддати ўтган сут маҳсулотларини сотиш ҳолатлари кузатилди (“Оила даврасида”, 13 октябрь). Бу борада суриштирув ўтказган газета мухбирига кўра, сифатсиз ёки муддати ўтган сут маҳсулотлари сотиш ўндан зиёд дўконда қайд этилган. “Бугунги кунда назорат мувофиқлаштирувчи кенгаш рухсати билан амалга оширилади. Бу дегани назорат ходими исталган жойга бориб, текширув ўтказиш ваколатига эга эмас. Бундай текширувларни 4 йилда бир мартада амалга ошириш белгиланган”, деди Республика давлат санитария-эпидемиология назорати маркази вакили Қамариддин Боқиев. Овқатланиш гигииенасига масъул ходим бу борада истеъмолчиларни ҳушёрликка чақирган. Хабарга кўра, республика божхона идоралари 2016 йилнинг биринчи ярмида 437 миллион сўмдан зиёд сут ва сут маҳсулотларининг ноқонуний олиб кирилишига чек қўйган.


Президент: бизнинг вазифамиз қишлоқ хўжалиги соҳасидаги ислоҳотларни янги босқичга кўтариш - UzNews.uz\nПрезидент: бизнинг вазифамиз қишлоқ хўжалиги соҳасидаги ислоҳотларни янги босқичга кўтариш\nШавкат Мирзиёев 6 сентябрь куни қишлоқ хўжалигини 2020-2030 йилларда ривожлантиришнинг устувор йўналишларига бағишланган йиғилиш ўтказди.\nЙиғилиш давомида мамлакатимиз қишлоқ хўжалиги бўйича улкан салоҳиятга эгалиги, бозорларимиз тўкин, халқимиз ризқи мўл-кўл бўлишидан тортиб экспортдан қўшимча даромад топишгача бўлган жуда кўп масалалар шу йўналиш билан боғлиқлиги ҳақида айтиб ўтилди деб хабар бермоқда Президент матбуот хизмати.\n“Буларнинг барчаси яхши натижа, лекин бу – ислоҳотларнинг биринчи босқичи” – деди Президент.\nПрезидентимиз фақат бугунни эмас, балки эртанги кунни ҳам ўйлаб, узоқни кўзлаб ислоҳотларни янги босқичга кўтариш вазифасини қўймоқда. Шу мақсадда қишлоқ хўжалигини ривожлантиришнинг 2020-2030 йилларга мўлжалланган революцион стратегияси ишлаб чиқилмоқда. Бу иқтисодиётимизнинг асосий ўсиш нуқтаси, “драйвери” бўлади. Минг-минглаб иш ўринлари яратилади, одамларнинг даромади оширилади.\nБундан ташқари, Президентимиз қонунчиликни бутунлай янгилаб, ер ажратишнинг шаффоф тизими ва ерга бўлган ҳуқуқнинг кафолатланишини, ернинг дахлсизлигини таъминлаш, ерга бўлган муносабатни ҳуқуқий оборотга киритиш зарурлигини таъкидлади.\nШунингдек, қишлоқ хўжалигида сувдан тўғри фойдаланиш ҳам жуда муҳим масала. Таҳлилларга кўра, юртимизда экин майдонларига миллиардлаб куб метр сув йўналтирилса-да, унинг фақат 60 фоизи экинларга етиб боради, қолгани эса суғориш тизимларида ва суғориш жараёнида йўқотилади.\nЖаҳон сув ресурслари институти тахминларига кўра, 2040 йилга бориб Ўзбекистон сув ўта танқис бўлган 33 мамлакат қаторига кириши мумкин.\nШу боис Шавкат Мирзиёев бу масалага алоҳида эътибор қаратиб, сувдан фойдаланиш самарадорлигини ошириш ва унинг ҳисобини юритиш, ҳар йили 200 минг гектар майдонда сув тежовчи технологияларни жорий қилиб бориш зарурлигини таъкидлади.


Брюсселда НАТОнинг навбатдан ташқари саммити старт олди\nАҚШ ва НАТО бўйича ҳамкорлар Россияга қарши янги санкциялар эълон қилиши кутилмоқда.\nБельгия пойтахти Брюсселда НАТО аъзолари бўлган давлатларнинг етакчилари иштирокида навбатдан ташқари саммит бошланди. Учрашувда альянснинг барча 30 мамлакати раҳбарлари, жумладан АҚШ президенти Жо Байден иштирок этмоқда.\nКун тартибидаги асосий масала - Россиянинг Украинага ҳужуми оқибатлари муҳокамаси бўлади.\nСаммит доирасида НАТОнинг Шарқий Европадаги узоқ муддатли позицияси белгилаб олинади.\nДавлатлар ва ҳукуматлар раҳбарлари кун давомида Брюсселда ўзаро икки томонлама учрашувлар ҳам ўтказишади.\nАввалроқ НАТО бош котиби Йенс Столтенберг саммитда Украина масаласида қарор қабул қилиниши, шунингдек альянснинг тийиб турувчи кучларини ошириш чоралари келишиб олинишини айтганди. Унинг қайд этишича, НАТО шарқий қанотда қуруқликда ҳам, ҳавода ва денгизда ҳам ўз контингентини оширади.\nСтолтенбергнинг сўзларига кўра, биринчи босқичда Болгария, Венгрия, Руминия ва Словакияга кўп сонли ҳарбийлар жойлаштирилиши кўзда тутилмоқда.\nНАТО, «Катта еттилик» ва Евроиттифоқ саммитларидан нималар кутилмоқда?\nБугун бўлиб ўтадиган учта фавқулодда саммит Ғарбнинг Россиянинг Украинадаги урушга кейинги реакциясини белгилаб бериши мумкин, АҚШ расмийларидан бири бу уруш «тобора узаяётгани ва қонли бўлиб бораётгани»ни қайд этган.\nБарча саммитлар Брюсселда бўлиб ўтади: бу ерда НАТО етакчилари, G7 етакчилари ва Евроиттифоқ етакчилари ўзаро учрашади.\nБу саммитларнинг барчасида АҚШ президенти Жо Байден ҳозир бўлади. У Россия билан муносабатлардаги янги санкциялар тўғрисида эълон қилиши кутилмоқда.\nБундан ташқари, НАТО Россия президентининг эҳтимолий ҳаракатлари, жумладан альянс томонидан Украинага етказиладиган ҳарбий ёрдам колонналари рус ҳарбийлари томонидан ўққа тутилишига қандай жавоб қайтариш масаласини ҳам муҳокама қилади.\nНАТО Россия Украинада кимёвий қурол қўллаши эҳтимолини истисно этмаяпти ва кун тартибига бундай эҳтимолга альянснинг қайтарадиган жавоби ҳам киритилган.\nЕвропа Иттифоқи давлатлари энергия таъминоти келажаги, қандай қилиб Россия газисиз ҳам уддалашга тайёр эканликларини муҳокама қилишлари керак. 27 аъзо давлатнинг санкциялар борасидаги дастлабки бирдамлигидан кейин газ масаласида келгусидаги ҳаракатлар бўйича келишмовчиликлар юзага келган.\nУкраина президенти Владимир Зеленский НАТО ва Европа Иттифоқи етакчилари билан видеоалоқа орқали боғланади.


Ўқув марказининг энг яхши битирувчилари ТАТУга имтиҳонсиз қабул қилинади\nЎқув марказининг энг яхши битирувчилари ТАТУга...\n07.05.2019 14:33 0 1724\n6 май куни Марғилон шаҳрида навбатдаги Рақамли технологиялар ўқув маркази очилди. Тантанали очилиш маросимида АКТ вазири Шуҳрат Содиқов ва Марғилон шаҳар ҳокими Мирзоҳид Убайдуллаев қатнашди.\nЭътироф этиш керак, АКТ вазирлиги давлат ҳокимияти органлари билан мустаҳкам ҳамкорликда ишлашни йўлга қўймоқда. Аввалроқ шундай ҳамкорликдаги бир қатор ўқув марказлари очилган эди.\nМузаммадюсуф Эркинбоев, Марғилон шаҳридаги 8-мактабнинг 8-синф ўқувчиси:\n— Келажакда журналист бўлиш иштиёқидаман. Тушунаман, бу касбни юксак даражада эгаллаш, етук журналист бўлиш осон эмас. Бунинг учун ҳозирдан ўқиб ўрганиш учун кўп вақт сарфлашимга тўғри келяпти. Бунда менга компютер саводхонлиги борасидаги кўникмаларим жуда қўл келмоқда. Лекин, тан олишим зарур, бу борада билимларимни мустаҳкамлаш учун ҳали кўп тер тўкишим керак. Шунинг учун ҳам шаҳримизда рақамли технологиялар ўқув маркази очилганидан бениҳоя қувондим.\nСевара Воҳидбоева, шаҳардаги 2-тиббиёт коллежи ўқувчиси:\n— Мен иккинчи коллежни тугаллаяпман. Дадам хасталик оқибатида ҳаётдан эрта кетган. Шу боис, олий маълумотли шифокор бўлиб, одамларга шифо бахш этиш, умрларига умр қўшиш орзуси менга тинчлик бермайди. Олий даражадаги тиббиёт ходими бўлиш учун ҳам рақамли технологияларни чуқур билиш талаб этилади. Мен эса бу масалада жуда оқсайман. Орзу-ниятим шу марказга аъзо бўлиш, ўз билимларимни бойитиб бориш, эл ардоғидаги шифокор бўлишдир. Биз ёшларга билим олишимиз, жамиятда ўрин топишимиз, юрт фаровонлигига ҳисса қўша оладиган шахслар бўлиб камолга етишишимиз учун яратилаётган бу имконият учун давлатимиз раҳбаридан, Ахборот технологиялари ва коммуникацияларини ривожлантириш вазирлигидан чексиз миннатдормиз ва бу ишончни оқлашга ваъда берамиз.\nФарҳод Мулайдинов, ТАТУ Фарғона филиали проректори:\n— Рақамли технологиялар ўқув марказида компютер, работотехника, киберўйинлар тугараклари ишлайди. Шунингдек, тўрт хил ўқув дастурларини ишлаб чиқиш ҳам режалаштирилган. Булар: компютер технологиялари, ахборот технологиялари, график тасвирий дизайнерлик, замонавий веб-дастурлашдир. Шуни таъкидлаш керакки, барча шаҳар ва туманларда шундай ўқув марказлари ташкил этилиши кўзда тутилмоқда. ТАТУ Фарғона филиали талабалари бу ерда амалиёт ўташ, тренер-ўқитувчилар бўлиб ишлашлари йўлга қўйилади. Ҳа, марказ асосан ёшлар учундир. Бироқ унда ёшидан қатъи назар барча истовчилар сабоқ олишлари мумкин. Лойиҳалари бўла туриб, уни амалга ошира олмаётган ёш тадбиркору бизнесменларга ҳам кўмак кўрсатилади. Улар қўллаб-қувватланади. Шунингдек, бу каби марказларда яхши ўқиган вилоят ёшларининг икки нафарига ТАТУга (бир бюджет ва бир тўлов-контракт асосида) ўқишга кириш имтиёзи берилади.\nФарғона Рақамли технологиялар маркази\nСиёсат 08/08, 19:48\nИқтисодиёт 08/08, 10:13\nФарғоналик ишбилармон туяқуш терисидан оёқни даволайдиган пойабзал ишлаб чиқармоқчи


Оливер Кан: ‘Акрам ака ўлимидан чуқур қайғудаман’ - BBC News O'zbek\nОливер Кан: ‘Акрам ака ўлимидан чуқур қайғудаман’\nФото муаллифлик ҳуқуқи Andreas RentzBongartsGetty Images\nЖаҳоннинг афсонавий дарвозабони ўзи ва олмон миллий терма жамоасини қўллаб-қувватлаш учун 2006 йилги жаҳон чемпионати чоғида Олмонияга велосипедда борган марғилонлик ашаддий футбол ишқибози марҳум Акрам ака Маъруфжоновни ана шундай сўзлар билан хотирлади.\n“У киши ўз олдига қўйган мақсадига эришиш учун ўз жонини ҳам аямайдиган, ҳеч бир машаққатдан қўрқмайдиган инсон эди”, - деди Олмония миллий терма жамоаси ва “Бавария” клуби собиқ дарвозабони Оливер Кан Би-би-си Ўзбек Хизматига.\n“2008 йилда мени шахсан қўллаб-қувватлаш мақсадида қилган шунча ғайратлари учун Акрамжон акага ҳурматим ниҳоятда баланд. У кишининг менга кўрсатган дастаклари эса, биргина совға қилган ўзбекча чопонлари билан чекланмайди”, - дейди Оливер Кан.\nЖаҳон, Оврўпонинг тўрт карра ва ўтган чорак асрнинг энг зўр дарвозабони Акрамжон аканинг оиласига ўзининг самимий ҳамдардлигини изҳор этиш баробарида уларга энг эзгу тилакларини тилаб қолишини ҳам айтади.\nЖорий пайтда Оливер Кан етакчи олмон телевизион каналларининг бирида бошловчилик қилади, Бундеслига ва Олмония миллий терма жамоасининг учрашувларини шарҳлайди.\nЎтган йил ноябр ойида кутилмаганда 65 ёшида ҳаётдан кўз юмган Акрам ака эса, Олмония миллий терма жамоаси ва энг етакчи олмон клубидан биттаси бўлган “Бавария”нинг ўзбекистонлик ашаддий ишқибозларидан бири эди.\nУ киши 2006 йилги жаҳон чемпионатида севимли миллий терма жамоасини стадионнинг ўзидан туриб қўллаб-қувватлаш учун Олмонияга велосипедда борган ва катта шов-шувларга сабаб бўлганди.\nОрадан икки йил ўтиб эса, Акрам ака Маъруфжонов ўз оиласи билан бирга айнан Олмония миллий терма жамоаси ва Мюнхеннинг “Бавария”си собиқ дарвозабони Оливер Каннинг хайрлашув кечасида иштирок этади.\nУлар икковлон бўлиб, афсонавий олмон дарвозабонига ўз қўллари билан бухорача зарбоф тўн ва дўппи кийдиришади.\nМарғилонга эса, ўзлари ва қолган оила аъзолари каби “Бавария” клубининг ашаддий ишқибози бўлган тўнғич набиралари Абдумажид учун шахсан Оливер Каннинг дастхати битилган спорт либосини эсдалик ўлароқ олиб қайтишади.\n“Совға-салом, футболка,..ҳаммасига Оливер Каннинг ўзи дастхат битганди. Қолган учта ўғил набирамга ҳам Оливер Кандан кепкалар, ҳадялар олиб қайтганмиз ўшанда...Ҳаммаси энди...тасаввур қилиш қийин...жудаям хурсанд бўлиб, йиғлаб, қувонч кўз ёшлари билан бу совғаларни қабул қилишганди. Жудаям кутилмаган иш бўлганди-да, энди. Боболари энди жудаям нима қилиб, бу ҳадяларни орзу-ҳавас билан олиб келгандилар”, - дейди марҳум Акрамжон аканинг аёли Мунаввар опа Би-би-си Ўзбек Хизмати билан суҳбатида:\n“Оливер Кан совға қилган футболка бизникида, ҳозир ҳам сақлашаяпти яхши ният билан, ўзларида турибди”, - дейди у киши.\nМюнхендаги хайрлашув кечасини ёдга оларкан, Мунаввар опа турмуш ўртоқлари Акрам ака билан бирга Ўзбекистондан олиб борган ҳадялари ҳам Оливер Канга жуда ёққанини айтади.\n“Ўшанда бизни Олмония телевизион каналлари тасвирларга олишди, ҳамма журнал-газеталарига чиқаришди, интервьюлар олишди...Энди, биз ҳам Бухорода зарчопон тиктириб, орқасига Оливер Кан, деб ёздириб олиб боргандик. Кейин, ўзбекларнинг удуми, деб қинли пичоқ, атлас белбоғ, яктак, дўппиларни кийдирдик. Энди-ии, унинг хурсанд бўлганини қўяверасиз. Айниқса, зарчопонни кийганида бутун жамоасига шунчалик хурсанд бўлиб гапираяптики, энди, қўяверасиз”, - дейди у киши.\n“Мен аввал Оливер Канни Акрамжон ака олиб келганларида, бирга тушган расмларида кўрувдим. У ерга боргач эса, бизни олмон телеканалларидан бирига таклиф қилишди. Бир 15 дақиқача кутасизлар, ҳозир Оливер Кан келади дейишди ва бизни бир хонага олиб кириб қўйишди. Кейин биз у хонада ўтирсак, узоқдан ҳалиги расмда кўрган кишим келаяпти. Бўйлари узу-уун экан. Кейин немисчада бизларни унга таништиришди. Бундай кулиб турувди, олдин Акрамжон акам билан кўришди, кейин мен билан. Бағримизга босамиз, деб гавдасининг остида қолиб кетдик, иккаламизнинг ҳам бўйимиз пастлигидан. Ўнг томонида биттамиз, чап томонида биттамиз...”.\nАшаддий футбол ишқибози\nАкрамжон ака Олмониядаги футбол бўйича жаҳон чемпионати ортидан Жанубий Африка мезбонлик қилган 2010 йилдагисига ҳам бормоқчи бўлади.\nАммо у кишининг ўша пайтда Би-би-си Ўзбек Хизматига берган суҳбати тафсилотларидан маълум бўлишича, қонларида шакар миқдори бироз баланд бўлгани учун тиббий текширувдан ўта олмайди.\nОрадан тўрт йил ўтиб эса, асосий ҳомийси билан боғлиқ муаммолар сабаб, Акрамжон аканинг велосипедда Бразилиядаги жаҳон чемпионатига бориш орзуси ҳам амалга ошмай қолади.\nАсл касби дурадгор бўлган футболсевар суҳбатдошимиз ўшанда биз билан суҳбатида яна ўз велосипедида Бразилияга бориб, Пеле ва Криштиану Рональду билан кўришмоқчи, ўзи ишқибозлик қилувчи Олмония миллий терма жамоасининг жаҳон чемпиони бўлишини кўриш ниятида эканини айтганди.\nФото муаллифлик ҳуқуқи uff.com\nУ киши бора олмаган Бразилиядаги сўнгги жаҳон чемпионатида эса, айнан Олмония миллий терма жамоаси жаҳон чемпиони бўлганди.\nАммо Акрам ака сўнгги биринчилик ортидан 2018 йил Россияда бўлиб ўтиши кутилаётган навбатдаги жаҳон чемпионатига нима қилиб бўлмасин бориш режасида эканини билдирган, “Бораман, менга ҳомий керак эмас. Пул, маблағ ҳам керак эмас. Лекин мен Аллоҳга таваккал қиламан. Аллоҳ ҳамиша йўлимни очиқ қилади”, - деб айтган.\nАгар, ўша йилги жаҳон чемпионатига Олмония қатори Ўзбекистон ҳам чиқиб қолса, албатта, ўз миллий терма жамоасига ишқибозлик қилишини қўшимча қилишни ҳам унутмаганди.\n“Барибир, Ўзбекистон миллий терма жамоасига мухлислик қиламан. Нимагаки, Амир Тимур авлодларининг нимага қодирликларини бир дунё кўрсин”, - деганди Акрам ака.\n“Ўзлари ўз оёқлари билан кириб келганлар федерацияга. Биринчи сўраган нарсам, “Акрамжон ака, велосипедингизни битта кўрай”, деган илтимос бўлган”, - дейди ўтган 10 йилча вақт давомида у киши билан кўришиб, суҳбатлашиб, режалари билан танишиб юрган Ўзбекистон Футбол Федерацияси матбуот котиби Санжар Ризаев.\n“Шу кўрсангиз, оддий бир велосипед. Ҳеч бир қўшимча бир мотор ёки қўшимча бир кучли нарсалари йўқ. Оддий бир велосипед. Агар, вазни оғирроқ бир одам устига чиқиб ўтирса, балким, синиб ҳам кетар. Унақа бир хорижники эмас...”, - дейди суҳбатдошимиз.\n“Акрамжон ака ўша набиралари орқали футболга янаям меҳр қўйдилар. Айнан набиралари учун Олмонияга бориб келдилар десам ҳам хато қилмаган бўламан. Ҳам ўзлари ҳам саргўзаштни яхши кўрадиган одам эдилар. Чунки футболдан ташқарида, шунчаки Тошкентга келадиган бўлсалар, водий орқали велосипедда келардилар. Шу ёшда...ҳатто, ёзнинг иссиқ кунларига қарамасдан”.\nImage caption Санжар Ризаев - Ўзбекистон Футбол Федерацияси матбуот котиби\nСанжар сўзларида давом этаркан, мана, ҳозирги кунда футбол ишқибозлари орасида фанатизм анча кучайиб кетган. Акрамжон ака эса, бунақа фанатизмдан узоқроқ юрардилар, дейди.\n“Ҳақиқий, бир холис ишқибоз, жудаям ҳамма орзу қиладиган, ҳамма ҳавас қиладиган ишқибоз эдилар”.\n“Бунчалик куч, бунчалик ғайрат, футболга бунчалик меҳр...билмадим, ҳеч кимдан ёрдам сўрамасдан-да...Мана, қаранг, Олмонияга борганларида ҳам, уёғда анча-мунча қийинчиликларга дуч келганлар. Йўлда уларнинг велосипедларини ўғирлаб қўйган ҳолатлар ҳам бўлган. Менимча, жудаям иродали инсон бўлганлар. Ўша мақсад сари интилувчанлик ҳиссиёти кучли бўлган бўлса керак”.\n“Яна бир нарсаки, нафақат биз катта бир футбол ишқибозидан, балки, таъкидлаш керакки, менимча, бутун дунёга ўрнак бўла оладиган ҳақиқий саргузаштчи инсондан ҳам айрилиб қолдик, деб ўйлайман”, - дейди суҳбатимиз якунида Ўзбекистон Футбол Федерацияси матбуот котиби Санжар Ризаев.\nРафиқалари Мунаввар опанинг энг сўнггида айтишича, Акрам ака Олмонияга миниб борган, Олмония миллий терма жамоасига ишқибозлик қилиш учун Жанубий Африка, Бразилия ва Россиядаги жаҳон чемпионатларига бормоқчи бўлган велосипедларини яхши ниятлар билан ўша тўнғич набиралари Абдумажид Абдумажидзода асраб қўйган.\n“Набиралари ҳам бобосидан изидан бориб, у кишининг ўринлари, номларини йўқотмаслик, руҳларини шод қилиш учун яхши ният билан ҳаракат қилаяпти”, - дейди Мунаввар опа.\nАкрамжон ака бутун оиласи билан бирга ишқибозлик қилган Олмония миллий терма жамоаси эса, тўртинчи бор Оврўпо чемпионлиги учун курашини давом этдириб, 7 июл куни иккинчи ярим финал беллашувида мезбон Францияга қарши майдонга тушади.\nИкки рақиб миллий терма жамоа ўртасидаги ўйин британ вақти билан кеч соат 20:00 да бошланади.


Марказий банк 2 декабрь куни учун олтин қуймалар нархини маълум қилди — Review.uz\nМарказий банк 2 декабрь учун олтин қуймалар нархини эълон қилди:\n5 граммлик олтин нархи - 3 278 000 сўм;\n10 граммлик олтин нархи - 6 435 000 сўм;\n20 граммлик олтин нархи - 12 748 000 сўм;\n50 граммлик олтин нархи - 31 870 000 сўм.\nЭслатиб ўтамиз, 1 декабрь куни олтин қуймалар нархи қуйидагича эди:\n5 граммлик олтин нархи - 3 263 000 сўм;\n10 граммлик олтин нархи - 6 349 000 сўм;\n20 граммлик олтин нархи - 12 697 000 сўм;\n50 граммлик олтин нархи - 31 743 000 сўм.\nЯнги кўринишдаги 50 минг ва 100 минг сўмлик банкноталар муомалага чиқарилади


Хитойда узунлиги 415 метрли поезд 350 км/соат тезликда синовдан ўтказилди » Ўзбекистон янгиликлари – Zamin.uz\nХитойда узунлиги 415 метрли поезд 350 км/соат тезликда синовдан ўтказилди\nПекинда узунлиги 415 метр келадиган ва максимал тезлиги 350 км/соат бўлган “Фусин” тезюрар поезди синовдан ўтказилди. Хитой темир йўл корпорацияси CRRC Tangshan маълумотларига кўра, бундай таркибнинг синови илк бор ўтказилди.\nМаълум қилинишича, янги поезд 16 та вагондан иборат бўлиб, у бундай тезюрар поездларнинг аввалги моделларидан 2 баробар узунроқ. Поезд 1,1 мингдан кўпроқ йўловчи таший олади.\nЯнги поезд синов босқичидан ўтмоқда: поезд оммавий ишлаб чиқарилишидан аввал 28 та синовдан ўтказилиши режалаштирилган. “Фусин” моделидаги поездлар тезюрар таркибларнинг янги авлодини тақдим қилади. Улар тўлиқ Хитойда лойиҳалаштирилган, кам миқдорда электр энергия сарфлайди ва узоқроқ хизмат қилиши билан фарқланади.\nБугунги кунда Хитойда тезюрар йўловчи поездларнинг максимал тезлиги 350 км/соатни ташкил қилади. 2017 йил сентябрда бундай таркиблар Пекин-Шанхай йўналиши бўйича ҳаракатлана бошлаган. Бундай поездлар бир кунда 505 мингга яқин йўловчи ташийди.\nХитойда темир йўл излари узунлиги 124 минг км га яқинни ташкил қилади. Улардан 22 минг километри тезюрар темир йўл магистралларига тўғри келади.\n23:01 Соатига 600 км. тезликда ҳаракатланувчи поезд\n11:33 Hyperloop капсуласи 300 км/соат дан кўпроқ тезликка эришди\n15:00 Хитойлик инженерлар сув остида Hyperloop қуришни таклиф қилди


БЕШЛИК (3) « Ўзбекистон Халқ Ҳаракати\n24 August 2020 - 18:35\nСИРОЖИДДИН САЙИД ХОНАСИДА БЕШ СОАТЛИК ТЕРГОВ\nҲаммаси “Ҳамза монологи”дан бошланди.\n2014 йил 25 август куни “Халқ сўзи” газетасида эълон қилинган Юртменбоши И. А. Каримов фармонига кўра итоатгўй фуқаро иликли суяклар билан сийланади: яъни, МХХобдан чиғириқдан ўтказиб, ваҳший диктаторга юз фоиз садоқати аниқлангандан сўнг давлат мукофолари билан тақдирланган аҳоли вакиллари рўйхати чоп этилади.\nКимларга суяк ташланди, кимлар суякдан бебаҳра қолди?\nБу гал ҳам “халқ ёзувчиси” унвонидан мосуво бўлган устоз Эркин Аъзам “Халқ сўзи”нинг олти саҳифасини қайта-қайта қора қалам билан чизиб ўқиб, фиғони фалакка чиқиб кетади; дастлаб, укахони С. Сайидга телефон қилиб унга заҳрини сочади:\n–Бир кун олдин кураторинг Жамшид Арабни огоҳлантирмаган экансан-да! Сабил қолгур унвонни қачон оламан? Ўлсам кафанимга медалини тақиб, Чиғатойга элтиб кўмасанларми? Инсоф борми сенларда!\n–Ака, шогирдингиз Хайриддин акани ярим кечаси ҳам огоҳлантириб эдим…\n–Бор-э, садқаи одам! Садқаи биринчи ўринбосар!..\nЭ. А. зардаси қайнаб иккинчи қават балконига чиқади; юрагини операция қилган доктори “Жонингизда қасдингиз бўлса, тамаки чекаверасиз, ака!” деб огоҳлантиргани учун сигарет қутисини ғижимлаб қопқоғини очиб бурнига тақаб узоқ ҳидлайди. Барибир хумори босилмайди.\nКимга қандай мукофот берилгани ҳам, берилмагани ҳам – чикора!\nЎша бадбахт газетанинг мукофотдор қавм рўйхати эълон қилинган айнан ўша сонида “Қуронов” деган ғалати исмли кимсанинг Ҳамза Ҳакимзода Ниёзийни ёмонотлиқ қилган ундан ҳам ғалати мақоласи босилади. Камина Алишер Навоий номидаги кутубхонада “Халқ сўзи”нинг ўша сонини витринада кўриб қолиб ўқийман. Ниҳоятда ажабландим. Устоз Э. А. каби заҳримни сочиш учун Иқболгами ё Нодиргами телефон қилмоқчи ҳам бўлдим, аммо бирпас ўйлаб кўриб уларнинг таъбини тирриқ қилишдан наф йўқлигини дарров англадим; девонга танда қўйиб олган Пароканд Мирзога уларнинг гапи ўтмайди. Агар Ҳамзани бадном қиладиган Қуронов мақоласини МХХдаги Адабиёт куратори уюштирган бўлса, Пароканд Мирзо уни бадиий муҳаррир сифатида шунчаки таҳрир қилиб, сайқаллаб берган, холос. Бирор жойига эътироз билдира олмаган, мўйловининг бир учини ямлаб ўтириб муҳаррирлик маҳоратини намоён этган, албатта.\nОрадан бир ой ўтди, қирқ кун ўтди. ГПУ агентлари томонидан 1929 йил 18 март куни усталик билан фитна уюштирилиб, маст-аласт оломон томонидан ўртага олиб уриб ўлдирилган Ҳамза 2014 йил 25 август куни Юртменбоши ИАК берган пинҳона кўрсатма асосида яна маънан қатл этилади. Маънавий қатл маъракаси бости-бости бўлади, чилла ҳам чиқади. Қаъда қилиб, ўликни ўз ҳолига қўйиш керак, уни ҳадеб безовта қилмоқ ножоиздир.\nАхта қилинган Ёзувчилар уюшмасидан Ҳамза ҳимояси учун сас-садо чиқмайди. Ахта қилинган Ёзувчилар уюшмасига аъзо бўлган бир минг бир юз бир шоир-ёзувчидан Ҳамза ҳимояси учун миқ этган товуш чиқмайди.\n“Шошма, дедим ўзимга ўзим, балки ИАК кетар жафосига лақмагина халқ орасида АДОЛАТЛИ ПРЕЗИДЕНТ эди деган афсонавий ном қолдириш учун жўрттага донгдор жадид адибимиз Ҳамза Ҳакимзода Ниёзийни бабовларига талатиб қўйиб, ижодкор аҳлини синовдан ўтказаётган бўлса-чи?” деб хом хаёлларга берилдим. Соддадил халқимиз каби лақмароқ шоиримиз Шавкат Раҳмоннинг овунчоқ ривояти бот-бот хаёлимда айланаверади:\nЮртдан омад юз бурмиш,\nшоҳ саройи – сукутгоҳ.\nКеча-кундуз ўй сурмиш\nадолатли, доно шоҳ.\nЮрт тўлибди гадойга,\nэл аҳволи оғирдир.\nШундай чоқда саройга\nБари тўла ҳамд-сано,\nбари ёлғон, ғамзада.\nшоҳ бўлибди дарғазаб.\nВазирига бермай сир,\nбир кун кулиб доно шоҳ,\nбуюрибди, қани бил,\nюртда неча шоир бор…\nҚулоғи вазмин, кўзи хира тортиб қолган 125 яшар туркпараст адиби аввал Ҳамза бобони бабовлар чорраҳада куппа-кундузи хомталаш қилиб тортқилаётган бўлса-ю, на унвондор, на беунвон кисфурушлар лоақал пашага ўхшаб ғинг деган ун чиқариб хатардан уйқудаги эл-юртни огоҳ этмаса-я!\nШавкат Раҳмон оғзига талқон солиб жим турармиди?\nБироқ битта шоир бор,\nтурланмайди ҳар жойда,\nасло ўзин қилмас хор,\nзиндонда ҳам саройда.\nАзалий ишқ, нафратдан\nАйтмоқ унга жоиздир.\nОгоҳ қилган шоирдир…\nҚўқонга бориб Ҳамза бобо уй-музейида чанг босиб ётган жулдурвоқи жандани ими-жимида жомадонимга жойлаб, Қамчиқ довонида Тиллатопди муюлишидаги чакана бозоргоҳда четроққа ўтиб куя еган зармондани ошкора елкамга ташлаб кўрсам, э-э воҳ, томиримда қадимий турк қони гупуриб кетди-ку!\nЎзим ҳам билмай қолдим, ҳойнаҳой, эски жанда ўнгурига илашиб келган жин-пин йўлдан урдими, ишқилиб, Навоий кутубхонасида уч кун чошгоҳдан хуфтонгача муқим ўтириб “Ҳамза монологи”ни қоғозга туширдим, Билгисаярда кўчириб олдим. Сўнг оқ қоғозга чиқарилган етти нухасини Ёзувчилар уюшмасига, “Шарқ юлдузи”, “Ёшлик” журналларига, “Ўзбекистон адабиёти ва санъати”, “Халқ сўзи”га, “Маърифат”, “Ўзбекистон овози” газеталари қабулхонасига махсус элтиб бердим.\nБир ҳафтадан сўнг бир-бир йўқлаб чиқдим, бирор жойдан сас-садо чиқмади.\nКутилмаганда “Халқ сўзи”нинг бош муҳаррири Ўткир Раҳмат ўзимга телефон қилиб, уйига меҳмонга таклиф қилди. Рози бўлдим меҳмонга боришга. Хуршида янга қўлбола самарқандча палов дамлаб бердилар. Ўткир ака билан Ҳамзани бадном қилиб ёзилган мақола тўғрисида очиқ гаплашдик: “Президент девонидан туширилди бу мақола, биз битта сўзини ҳам ўзгартирганимиз йўқ, – деб тан олади Ўткир Раҳмат. – “Ҳамза монологи”ни ўқиб ҳузур қилдим, укажон. Ўзимга қолса, битта сўзини ўзгарттирмасдан жон-жон деб раддия сифатида эълон қилган бўлардим, бироқ ихтиёрим ўзимда эмас, шу учун душанба куни президент девонига мурожаат қилиб кўраман. Маъқулми, укажон?” “Хўп, – дедим. – Янга, палов учун раҳмат”, деб хайрлашдим.\nЎткир Раҳмат душанба куни ойимсупурги каби елкаси билан девон деворларига ишқаланиб Х. Султон ҳузурига юкуниб боради.\n–Шунақа-шунақа, – дейди хаста товушда йиғламсираб. – Укамиз Набижон Боқий ёт унсурлар таъсирига берилибдими, нима бало, Ислом ота фармониға қарши раддия ёзибди, матбуот тўғрисидаги қонунни рўкач қилиб “Халқ сўзи”да эълон қилдирмоқчи бўляпти. Сиздан нажот сўраб келдим, Хайриддин ака! – деб саккиз саҳифа “Ҳамза монологи”ни дик этиб туриб тўнқайиб қўш қўллаб узатади.\n–Ростдан ҳам олий фармонға қарши раддия ёзибдими? – деб Х. С. мўйловини ямлаб қўлёзмани олади. – Бўпти, сиз бораверинг, ўзим ўқиб кўрай-чи, фикрлашиб натижасини айтаман.\nЎткир Раҳмат орқасига тисарилиб қабулхонага чиқади.\nХ. С. “Ҳамза монологи”ни қалам билан чизиб ўқийди. Бисёр ҳайратланади: Ҳамзани бадном қилиб, номини ўчириб йўқотиш кампаниясиға Отадан фатво олишдан илгари айрим нозик масалалар ҳақида ўйлаб кўрилмаган экан, афсус! Яъни, келажакда қичийдиган жойларини олдиндан қашлаб қўйилса, минбаъд зарар қилмасди. Энди шошиброқ пиширилган гўжа ошни ичмоқдан бошқа иложи йўқ. Ҳазрат Қодирий асарларини хатм қилған талабалик чоғлари уйғонган инсоният виждони устоз Эркин Аъзам қутқуси сабаб бўлиб Девонға ишга ўтганидан буён катта дахада семириб уйқуға кетган ипак қуртиға ўхшаб қолған, ўзини ҳаргиз совимаған ўликдек ҳис этар эди. Қодирий сабоқларини унутиб бўлар эканми? Виждонни Қодирий назорат қилиб турғанини унутмоқ учун ҳар куни ўзини ДАВЛАТ ИШИҒА кўмиб оларди; ҳаргиз ўзини ҳокимиятпараст Худоёрхон Ўрдасида ишлаётқан мирзо Анвар қиёфасида кўрмоқни асло истамасди. Гўрдами! “Меҳробдан чаён”нинг сарғарган саҳифалари ёд бўлиб кетган бўлса, нима қилсин ахир!\n“Анвар томонидан лабига тегизилган гулдан Раъно ўзини олиб қочди:\n–Ҳазил ўлсин… Сизни мирзобоши қилмоқчиларми?\n–Мени ҳар бало қилмоқчилар… Лекин бўлмаған сўз.\n–Нега бўлмаған сўз, шаҳарға овоза бўлған эмиш-ку!\n–Мени мирзобоши таъйин қилсалар яхшими, Раъно?\n–Мен қайдан билай.\n–Ифлос иш. Агар бошқа иш топсам, Ўрдани бутунлай ташлаб кетар эдим.\n–Ифлос иш?.. Сизнинг бек поччангиз ҳам шу хизматни қилар эди-ку!\n–Мен бек почча бўлолмайман, Раъно, Ўрдаға тўкилиб турған гуноҳсиз қонлар, доим теваракдан эшитилиб турған оҳу зорлар маним юрагимни эзадир, тинчлиғимни оладир. Мен мирзобоши бўлиб қолсам, бу оҳу зорларнинг, тўкулган маъсум қонларнинг ичида билфеъл сузарман. Балки бунда иштирок ҳам қиларман. Чунки хонға яхши кўриниш учун кўб ишларни унинг истагича кўрсатиш, ЗУЛМ ПИЧОҒИНИ ҚАЙРАБ БЕРИШ – ШУ МАНСАБДА УЗОҚ ЯШАМОҒИМНИНГ АСОС ШАРТИДИР. Лекин мен бундай виждонсизлик учун яралмаған ўхшайман. Мадҳу сано, олқиш ва дуо замириға яширинған зулмдан фарёд, ҳақсизликдан дод маънолариға малҳам бўлиш, албатта, маним қўлимдан келмас. Чунки соябони марҳамат виждон кенгашига қулоқ солғучи аҳмақлардан эмасдир…”\nЮракка ўйиб ёзилған Қодирий ҳукмини унутмоқ учун кўкрак қафасидан бир қадоқ гўштни юлиб олиб қутурған итларға хомталаш қилмоқдан бошқа илож йўқ эди. Ҳайҳотки, девонда ишлаб юриб мўмай даромадға, ҳар турли имтиёзларға мазахўрак бўлған кисфуруш ўзи ҳам қутурған итлар галасиға қўшилиб кетганини билмай қолар экан. Во ажаб…\n“Ҳамза монологи” мутолаасидан сўнг фиғони фалакка чиқиб кетади, доим камарбаста шотирларидан Салим Ашурни ҳузурига чорлайди.\n–Манавини кўпайтириб бародарларға тарқатинг, ўқинглар, муҳокама қилинглар. Сўнг дўстингиз Иқбол Мирзони чақириб, унға ҳам ўқитиб, ўқиётқанда ҳолатини зимдан кузатиб ўтириб, манға доклат қиласиз. Юртменбошининг эркатойиға маним номимдан маҳрам саволлар бериб, жавоблар олғайсиз. Ўзимға ҳам икки нусха берғайсиз. Тушундингизми?\n–Тушундим, – деб Салим Ашур “Ҳамза монологи”га кўз қирини ташлаб хонадан ўқдай чиқиб кетади.\nШу куниёқ Иқбол Мирзо оёғини қўлига олиб Салим Ашур ҳузурида пайдо бўлади. Уни масъул шотир рўпарасига ўтқазиб қўйиб стол устида турган “Ҳамза монологи”ни ўқитади. Кулиб-кулиб мароқ билан мутолаани тугатган Иқболга ажабланиб тикилиб ўтирган Салим:\n–Бирга ёздиларингми? – деб сўрайди.\n–Ҳазиллашманг, жўра! Набижон ака мени ақлимга ҳам, талантимга ҳам муҳтож эмас. Нега мени соавтор деб гумон қиляпсиз, ўртоқ?\n–Хайриддин ака сўраяпти, – деб юқори қаватга ишора қилади. – Бирга ёзмаган бўлсангиз, жўра, Наби акага айтинг, Ҳамза монологини қаерларга тарқатган бўлса, ҳамма нусхасини йиғиштириб олсин. Хайриддин ака шунақа деяпти.\n–Мен қандай айтаман? – деб сукут қилади Иқбол. – Пошёл ты сувка, демайдими?\n–Ҳа. Ким бўпманки, Наби акага буйруқ берсам!\n–Эмасам, нима қиламиз?\n–Аканинг ўзи айтсин.\n–Ҳа, нима бўпти? Улар бирга ишлаган, бир-бирини йўқлаб Бағдодга, Паркентга бориб юришарди.\nСалим шотир ўйланиб қолади.\n–Яхши. Акага айтиб кўраман, – дейди шотир.\nЁзувчилар уюшмасининг раиси Муҳаммад Алини эртаси куни Хайриддин ҳузурига чақиради.\n–Хўш, ёзувчиларнинг аҳволи қалай? – деб савол беради мирзобоши ўсмоқчилаб.\n–Командировкага юборяпмиз, Ижод боғига арзон путёвка тарқатяпмиз…\n–Манави исқоти ҳам Ижод боғида ёзилганми? – деб “Ҳамза монологи”ни Калбош олдига отиб юборади. – Ўқинг! – деб ўдағайлайди.\nКалбош қўллари қалтираб кўзойнак тақиб мутолаа бошлайди.\nЧорак соатда монологни ўқиб чиқади.\n–Хўш, нима дейсиз? – деб заҳрини сочади мирзобоши.\n–Бизнинг мафкурамизга тўғри келмайди, – деб сайраб юборади Калбош.\n–Қанақа мафкура! Нима деб ғўлдираяпсиз ўзи?!\n–Хайриддин ака, кечирасиз, буни Ижод боғида ёзилганига ишонмайман, – деб минғирлайди Калбош. У сўқимдай семириб кетган эски хотини думалатиб қўйган боласи баробар таниш амалдаорни “ака-ака”лаб эмачагини ийдириб оламан деб ўйларди, чоғи.\n–Ишонасизми-ишонмайсизми, бошимни қотирманг, хўпми!\n–Хўп, ака! – деб ранги бўзрайиб ўрнидан туради. – Нима қилай?\n–Ёзувчилар уюшмасининг раиси сиз бўлсангиз керак, уюшмангиз чора кўрсин! Ўринбосарларингиз бор, улар билан маслаҳатлашинг, натижасини тўхтовсиз менга хабар қилинг!\n–Хўп-хўп, ака! – деб Калбош букчайганча тисарилиб хонадан чиқади.\nКалбош оёғини қўлига олиб уюшмага югуриб кетади; хизмат машинаси келгунча девондан “Халқлар дўстлиги” майдони рўпарасида кўп қаватли бинога жойлашган уюшмага ҳаллослаб етиб боради. Ўринбосарларини хонасига тўплайди.\n–Хўш, қандай чора кўрамиз? – деб масалани кўндаланг этиб қўяди Калбош.\n–Уюшмадан ўчириш керак, – деб дангал айтади биринчи ўринбосари Сирожиддин Сайид.\n–Ие, яхши мақола ёзган одам дарров уюшма аъзолигидан ўчириладими! – деб ҳайратланади Ижод фондининг раиси Шаҳзод. – Мен “Ҳамза монологи” авторига текинга уч хонали квартира совға қиламизмикан деб хомчўт қилиб қўйган эдим…\n–Майли, сиз ҳисоб-китобни пухта қилаверинг, керак бўлсангиз ўзимиз чақирамиз, – деб Калбош Шаҳзодни мажлисдан чиқариб юборади.\nИқбол муғомбирона гап бошлайди:\n–Биз бу ёқда Наби акани уюшма аъзолигидан ўчириб юборсак, у яна “Дунё ўзбеклари”да “Ҳамза монологи”нинг давомини эълон қилиб юборса, нима бўлади? – деб мийиғида кулиб қўяди.\n–Монологнинг давоми ҳам бормикан? – деб ваҳима аралаш сўрайди Калбош.\n–Худо билади, – деб мужмал жавоб беради Иқбол.\n–Давоми бўлмаса керак, – дейди найнов умидвор бўлиб.\n–Давоми “Дунё ўзбеклари”да чиқиб кетса нима бўлади? – деб савол беради Калбош.\n–Халқаро шов-шув кўтарилса, уюшма-девон орасидаги мажора шахсан Юртменбошининг қулоғига етиб бориши мумкин, – деб тусмол қилади Иқбол.\n–Етиб бормас, – деб умид билдиради найнов. – Хўп, етиб борса нима бўларди?\n–Нима бўларди, ташкилий масала кўрилади-да!\n–Йўғ-э! – деб сапчиб туриб кетади Калбош. – Амир Темур ҳақида тетрология ёзиб, бурнимни тортиб ишдан ҳайдалиб кетавераманми!\n–Битта сиз эмас, ҳаммамиз ишдан кетсак ҳам осон қутилган бўламиз, – деб кўнгилларга ғулғула солади Иқбол.\n–Нафасингизни иссиқ қилинг, Иқбол жўра! – деб норозилик билдиради найнов.\n–Бўпти, мен айтдим-қўйдим-да, – деб кулимсирайди кечагина ёмон туш кўрган шоир. – Лекин нуқул қора туш кўрадиган бўлиб қолдим.\n–Қанақа туш кўрдингиз, Иқболжон, – деди Калбош ялинчоқ оҳангда.\n–Юртменбоши тўсатдан ўлиб қолар эмиш…\n–Худо сақласин, илойим, дунё тургунча турсинлар! – деб кўкрагига тупуриб қўяди иримчи шоир. – Барибир иссиқ жон бир куни ўлади, шу учун ҳар эҳтимолга қарши “Ёдингиз ёдимдатур” деган марсия ёзиб қўйдум.\n–Йўқ-йўқ, Юртменбоши дунё тургунча турсин! Тушингизни фақат сувга айтинг, асло сиртингизга чиқарманг, Иқболжон, ҳаммамизнинг бошимиз кетади-я! – деб Калбош жадал бориб қўш қаватли эшигини очиб, йўлакда одам бор-йўқлигини текшириб қайтади. – Ўртоқлар, бўпти, мажлисимизни ёпиқ деб эълон қиламан.\n–Худо хоҳласа, Юртменбоши дунё тургунча турадилар! Мен ҳар куни хуфёна ўқийдурғон бомдод намозим адосида Парвардигори оламдан Ислом Абдуғани ўғлиға абадий ҳаёт тилайман, – дейди биринчи ўринбосар тантанавор оҳангда. – Зеро, эгаси бор юртнинг эртаси бордир.\n–Илойим, тилакларингиз ижобат бўлғай! – деб Калбош юзига фотиҳа тортади. – Иқболжон, нега сиз юзингизга фотиҳа тортмаяпсиз? – деб шубҳали боқиш қилади.\n–Абадий ҳаёт у ёқда бўлади, – деб Иқбол бошмалдоғи билан осмони фалакка ишора қилади ва муғомбирона кулиб ҳам қўяди. – Менимча, сизлар Юртменбошини тезроқ дорилфанога равона бўлишини истайсизлар, шекилли.\n–Йўқ-йўқ, асло ундай бадбин ниятимиз йўқ!\nУчови ҳам бир-бирига шубҳали қараб-қараб, бошларини сарак-сарак қилади.\nАхийри ўринбосарлар бир-бирига мулозамат қилиб Калбош хонасини тарк этади.\nАжойиб кунларнинг бирида қўл телефоним жиринглади.\n–Мен Ёзувчилар уюшмаси Кадрлар бўлимининг бошлиғи Дилбар опангиз бўламан, – деди ёғли овоз.\n–Хўп, Дилбар опа, эшитаман.\n–Набижон, сизни Раис Муҳаммад Али сўраяпти. Қачон бир келиб кетишга вақтингиз бўлади?\n–Тинчликми? Калбошда мени ишим йўқ.\n–Унақа деманг-да! Раис сизни ҳурмат қилади.\n–Мен унинг ҳурматига қўйиб қўйганман, шунақа деб айтинг Калбошга!\n–Майли, лекин атайлаб ўзи таклиф қиляпти, қачон вақтингиз бўлади?\nАнчадан бери кўчага чиқмаган эдим, “Раис бува солномаси” номли буюртма китоб тарҳини бичиб бўлдим; энди Сўтак номидан ёзиб қўйганим Сўзбошини таҳрир қилиб, уч-тўрт кун мияга дам беришим лозим. Кейин қора сувоқни бошлайман.\n–Яхши. Икки кундан кейин соат 15 атрофида уюшмага бораман, – дедим.\n–Вой, раҳмат! Кутамиз, – деб қолди МХХ воқеанависи Дилбар хомсемиз.\nАйтган вақтимда Уюшмага бордим. Қабулхона вазифасини бажарадиган салонда ўтирган қизлардан Раис хонасига киришга изн сўрадим.\n–Олдиларида одам бор, – деди котиба Барно. – Бирпас кутиб туринг.\n–Бўлмаса, мен Иқболни хонасида бўламан.\n–Иқбол ака Сенат йиғилишига кетган, – деди Барно.\n–Устоз Рауф Парфи “Барно бону” туркумини сизга бағишлаганми? – деб сўрадим паст товушда.\n–Тўлапберган Қаипберганов сизни кимга олиб бермоқчи бўлган эди?\n–Билмасам, – деб ерга тикилди котиба. – Куёв билан учрашмаганман.\n–Ўшанда рози бўлганингизда ҳозир тўнғич болангиз мактабга борган бўларди, –дедим кулиб. – Ерга ҳам етилган пайтида уруғ ташлаш керак. Ердан нами қочса уруғни кўкартирмайди.\n–Ботаника илмининг нимаси уятли экан?\n–Алдоқчи! Одам анатомиясидан илмоқли гап қиляпсиз-ку!\n–Ў-ў-ў… Сирож хонасидами?\n–Салом-алик қилиб чиқаман.\nЎнг томондаги хонага кирдим.\nСирожиддин Сайид эшикка тескари ўтирган бир йигит билан гаплашиб ўтирган экан; ўрнидан туриб келиб мен билан сўрашди, дивандан жой кўрсатди ва бир пиёла чой қуйиб келиб мулозамат қилди.\nЭшикка орқа қилиб ўтирган йигит ҳолатини ўзгартирмади.\nСирожиддин гапни мухтасар қилди:\n–Яхши. Бу масалади алоҳида учрашамиз, – деб ўрнидан турмасдан хайрлашди.\nБегона йигит ўрнидан туриб эшик томон йўналганда силлиқ башараси менга таниш туюлди: у кўз қирини ташлаб, бош силкитиб қўйди. Қаердадир кўрганман уни… Бўлди, эсладим: устоз Тўра Сулаймоннинг невараси Бекзод уни Дўрмондаги дала-ҳовлимга атайлаб олиб борган ва: “Оғайним бўлади. Эркин Воҳидов шеърларини дикторлардан ҳам жарангдор этиб ўқийди”, деб таништиради. Энсам қотади: “Дикторлар шеър ўқишни билмайди-ку!” дейман. “Телевидениега ишга кириб, адабиёт тўғрисида муаллифлик кўрсатуви қилмоқчиман”, дейди силлиқ йигит. “Боринг, қилаверинг, менга нима! Мен умуман телевизор кўрмайман”, дейман. “Танишларингизга тавсия этсангиз”, дейди уялинқираб. Баттар энсам қотади: “Мен танишларимга бир-иккитасини тавсия этганман, аммо улар телевидениега ишга кириш ўрнига телевидениеда ишлайдиган учар бўйдоқлар қўлига тушиб фоҳиша бўлиб кетган. Сизни тавсия этсам… соқолингиз йўқ экан-ку!” деб Бекзодга қараб жилмайаман. Бекзод гап пайновини пайқаб хахолаб юборади… Бесоқол бу нусха аввал-бошдан кўзимга шубҳали кўринган эди: МХХ идорасида ишламаса ҳам ўша идоранинг айғоқчиси эканини яққол билдирадиган тамға бор эди башарасида. У Бекзод билан қанақасига оғайни бўлиб олган экан, ҳайронман.\nЎша нусха сирғалиб келиб энди Сирожиддин билан астойдил ҳамкорлик қиляпти, шекилли.\nБиз у ёқ-бу ёқдан гаплашиб ўтирдик. Сирожиддин ташқарига чиқиб чой дамлаб қайтди. Негадир ҳадеб кўзларини пирпиратиб, иссиқ-иссиқ чой қуйиб мулозамат қиларди.\n–Чойнакни менга яқинроқ жойга қўйиб қўйинг! – дедим унинг мулозаматлари эриш туюлиб. – Ўзим қуйиб ичавераман.\nЧойнакни диван рўпарасидаги столга келтириб қўйди.\n–Мана, бемалол қуйиб ичаверинг, мен ҳозир, – деб ташқари чиқади Сирож.\nАжабо, биринчи ўринбосарнинг анави бесоқол айғоқчига қандай алоқаси бор экан?\nКўзларини пирпиратиб Сирожиддин хонасига қайтиб киради. Хаял ўтмай уч-тўрт варақни кўтарганча қўллари қалтираб Калбош – Муҳаммад Али кириб келади. Шу пайт телефонимга шошилинч келган smsни ўқиб ўтиргандим: “Сиз ўшами? Бохабар бўлинг!”\n–Сиз Дўрмон Ижод боғидан чиқиб кетганмисиз? – деб сўради Калбош тепамга келиб.\nБошимни кўтарсам, тепамда Калбош қўлини чўзиб турибди. Ўрнимдан турмасдан сўрашдим.\n–Ҳа, анча бўлган, – дедим.\n–Нега чиқиб кетдингиз?\n–Нега унақа деяпсиз?\n–Боғ директори Абдусатторни ҳар куни икки мартадан дачамга юбориб ҳоли-жонимга қўймадингиз-ку!\n–Йўқ, мен юбормаганман, – деб қош устига кўтарилган кўзойнагини қаншарига тушириб, ушлаб турган қоғозларни варақлаб кўздан кечира бошлади.\n–Ёлғон гапирмаётган бўлсангиз, нега қўлларингиз қалтираяпти?\n–Қўлларим эмас, қоғозлар қалтираяпти.\nКалбош каловланиб Сирожиддин томон юзланиб:\n–Юринг, анави масалани ҳал қилайлик, – деб эшик томон йўналади.\nБиринчи ўринбосари унга юкунади.\n–Мен олдингизга кирмоқчи эдим-ку! Нима қилай?\n–Ҳозир, – деб пўнғиллайди Калбош.\nНайнов кўзларини пирпиратиб валинеъмати кетидан эргашади.\nSmsни Барно бону юборган бўлса керак деб тусмол қилдим-у, лекин у илгари уюшмага Одил Ёқубов раис бўлган даврда КГБ агенти эканини, кейин Жамол Камол раис бўлган даврдан бери МХХ агенти бўлиб олганини кўпчилик тусмол қиларди. Агент “Бохабар бўлинг!” деб хавф-хатардан огоҳлантириши мумкинми?\nПиёламдаги чойни янгилаб диванга ўтирган чоғим эшик очилиб барваста икки йигит бирин-кетин: “Мумкинми?” деб рухсат сўраб хонага кириб келди.\n–Келинглар, – дедим. – Хонанинг эгаси ҳозир келса керак. Ўтириб туринглар, – деб рўпарамдаги Т шаклидаги столларнинг пойгаҳ томонига ишора қилдим. Улар Т пойчасининг икки ёнидаги стулларни мен тарафга қаратиб ўтиради; қирқ ёшлар чамаси бўлган новчароғи тепароққа ўтиб стулга ўтиргач,чарм папкасини стол устига қўйиб:\n–Набижон ака, биз қаердан келганимизни пайқаган бўлсангиз керак, – деди ўктам товушда.\n–Сирожнинг кўзлари пирпирашидан, Калбошнинг қўллари қалтирашидан қўтонга қашқир оралаганини сезиб ўтирибман, – дедим кулимсираб.\n–Сиз билан самимий суҳбат қилмоқчимиз, Набижон ака.\n–Тергов қиладиган бўлсак, сизни бошқа жойга чақирган бўлардик.\n–Хўп, эшитаман. – Ўрнимдан туриб улар тирсакларини тираб ўтирган столда турган чойнакдан пиёламга чой қуйиб ўтирдим. – Иссиқ чой бор, ўзларинг қуйиб ичиб ўтиринглар.\n–КГБ архивида бир йилдан ортиқроқ ўтириб ишлаганман. Матбуот гуруҳининг бошлиғи подполковник Александр Николаевич Благородов мен тушунмаган ҳар қандай саволимга профессионал чекист сифатида малакали жавоб берарди, агар ўзи жавоб тополмаса, маълум вақтдан кейин албатта жавоб топиб қўярди. Албатта, махфий масалаларга дуч келиб қолса, узр сўраб, қўлларини икки томонга ёйиб юборарди. Айтмоқчиманки, ГПУ-НКВД-КГБ-МХХ идорасининг моҳият-эътиборини вертикал ва горизонтал ҳолатда яхшигина ўрганиб чиққанман.\n–“Қатлнома” китобингизни биламиз… Сизга гувоҳномамизни кўрсатиш шарт бўлмаса керак, – деди бамаънироқ ходим. – Мен ўзим Тошкент вилоятиданман. Исмим Рустам. Бу йигит Жамшид, бирга ишлаймиз.\n–Яхши, – деб Жамшидга тикилиброқ қарадим. У йиртқич ҳайвондек қадалиб қараб ўтирарди боядан бери. – Жамшид, сизга ўхшаган қиёфаларни мен дарров эслаб қоламан. – Киприк қоқмай кулимсираб бирпас унга қараб ўтирдим. – КГБ архивида буюк зотларни тириклай еб юборган одамхўрларни ҳам кўрганман.\n–Лекин МХХ ҳозир КГБдан кескин фарқ қилади, – деди Рустам.\n–Жамшид, нима дейсиз? Шу гап тўғрими?\n–Устоз айтяптилар, тўғри.\n–Ўзингиз ишонмайсизми? – деб сўради Рустам жонланиб.\n–Мени ишонгим келяпти, лекин Жамшид қўрғошиндек нигоҳи билан одамни тешиб юборгудек тикилиб ўтиргани учун шубҳаланиб қолдим.\n–Йў-ўқ, ака, гапларингизни диққат билан эшитиб ўтирибман, – деди Жамшид хижолат бўлиб.\n–Ҳазиллашдим, – дедим кулимсираб. Аслида, ҳазиллашмаган эдим.\n–Бизда сўз эркинлиги борлигига ишонасизми? – деб риторик саволни ўртага ташлади Рустам.\nБоядан бери гапларининг мазмунидан эмас, оҳангидан астойдил “амри маъруф” қилмоқчи эканини пайқаган эдим.\n–Юз фоиз ишонмайман-у, лекин…\n–Албатта, Европада ҳам бирорта мамлакатда юз фоиз сўз эркинлиги йўқ, – деб сўзимдан илдириб олди Рустам. – Бизда эса амалда сўз эркинлиги бор.\n–Йўғ-э! – дедим баралла ишонқирамай.\n–Ҳозир мен сизга исботлаб бераман.\n–Йўқ. Ашқол-дашқолларимни Сулаймон Раҳмоннинг дала-ҳовлисига обориб ташлаганман. Ҳаммасини Зуҳриддинга сотсам керак.\n–Майли. Олдин кўрармидиниз?\n–“Тошкент” каналини ҳафтанинг маълум кунлари прямой кўрсатув бўлади. Унда навбати билан Тошкент шаҳар туманларининг ҳокимидан бошлаб барча масъул раҳбарлари студияга ўтқазиб қўйилади. Шу ернинг ўзида студиянинг уч-тўртта телефони шаҳар аҳолисининг шикоятларини қабул қилиб олади. Саволлар ҳокимга ё тегишли раҳбарга пешма-пеш етказиб турилади. Масалан, бирорта дом-уйда иссиқ сув келмай қолган бўлса, муаммо шу заҳоти ҳал этилади. Йўл-пўлда камчилик бўлса, у ҳам дарҳол тузатилади. Хуллас, икки соатли кўрсатув давомида шаҳарликларнинг юзлаб муаммоси ҳал этилади. Аҳоли сўз эркинлиги самарасидан амалда баҳраманд бўлади. Хўш, сўз эркинлиги бундан ортиқ тантана қиладими?! – деб Рустам кибор қиёфада ҳар ёнга разм солади.\n–Лекин Ўзбекистон фақат Тошкент шаҳридан иборат эмас-ку! – деб эътироз билдираман.\n–Демак, Тошкент каналида жорий этилган сўз эркинлигини республиканинг бошқа шаҳарларига ҳам тезроқ тақдим этиш керак.\n–Шошманг, республика аҳолисининг қанчаси шаҳарда яшайди? Қирқ фоизими?\n–Ҳозир халқимизнинг ярми шаҳарда яшаса керак, – деб тусмол қилади Жамшид.\n–Ярми-чи?.. Қишлоқ аҳолиси қачон сўз эркинлигидан баҳраманд бўлади?\n–Одамларнинг ўзлари ташаббус кўрсатиб ҳар бир туман марказида телестудия ташкил этиши керак-да! – дейди Жамшид.\n–Аста-секин туман газеталари ёпиляпти, телестудияни маҳаллий бюджет молиялаштирадими? – дедим талмовсираб.\n–Ҳозирча мамлакатимизда эллик фоиз сўз эркинлиги қарор топса ҳам ўтиш даври учун етиб ортади, – деб Рустам кўнгилларимизни хотиржам қилади.\n–Ўтиш даври чорак аср давом этиши мумкинми? – деб илмоқли савол ташладим.\n–Бизда барқарор тинчлик бор, ака. Яқинда Москвадан ФСБ зобити биздан тажриба ўрганиш учун бир ойлик командировкага келди. Уни четроқдаги меҳмонхонага жойлаштирдик. Мен баъзан кечки овқатни бирга қилардим, уйга қайтишимдан олдин кўчаларда, хиёбонларда сайр этардик. Шундай пайтлари: “Ҳатто Москвада ҳам кечки соат ўндан кейин кўчага чиқиб бўлмайди, ё ўғрилар тунаб кетади, ё гейлар зўрлаб кетади!” деб ҳаётимизга ҳавас қилади, – деди кўзлари чақнаб.\n–Бизда майда ўғрилар ҳам, гейлар ҳам ҳокимият тизимига жойлашиб олган-ку! – деб кулдим.\n–Э-э оласиз-да лекин! – деб бош чайқайди Рустам. Сўнг: – Муҳаммад Солиҳни танийсизми? – деб гапни бошқа томонга буради.\n–Ҳа, яхши танийман, у ҳам мени танийди.\n–У қанақа одам?\n–Ростдан айтдим мен ҳам.\n–Ҳм… Хотинбоз дейишади-ку!\n–Бу хотинларнинг гапими ё МХХ хулосасими?\n–Оператив ва агентура маълумотлари шундай. – Рустам бирма-бир аёлларнинг номларини айтади.\nЕлкамни қисиб қўяман, холос.\n–Муҳаммад Солиҳ табиатан ҳасадчи эмасми?\nКулгим қистади. Индамадим.\nРустам ўзининг бемаънироқ саволини асосламоқчи бўлади:\n–Учта фарзандим бор. Катта қизим еттинчи синфда, ўртанчи ўғлим келаси йили боради мактабга. Кичик қизим боғчага боради. Август ойида аяси билан болаларни Ипподром бозорига олиб бордик. Катта қизимга қишки кийимлар олдик. Йўл-йўлакай овқатланиб уйга қайтдик. Машинани гаражга қўйиб, уйга кирсам кенжа қизим тўполонни бошлабди. Ҳайрон бўлиб: “Тинчликми, аяси?” деб сўрадим. “Опаси янги пальто олгани учун ҳасад қиляпти, куйканак!” деди аяси. “Бўпти, қизим, маош олишим билан Ипподромга бориб сенга ҳам ўзингга ёққан янги ипальто олиб бераман”, десам кўнса кошкийди… Ана, кўряпсизми, ҳасад одам боласининг қонида бор, ака!\n–Мумкин, мумкин, – деб тасдиқладим. – Аммо Муҳаммад Солиҳ кимга ҳасад қилиши мумкин?\n–Ўзи билади кимга ҳасад қилишни.\n–Бировнинг бўйига ҳасад қилмаса керак, чунки Худо унга бўйдан берган. Бировнинг асбобига ҳам ҳасад қилмаса керак, боя ўзингиз бир туркум урғочиларни санаб бердингиз, навбатлари келгунча орқасидан пойлаб юришар экан-ку! Шундайми?\nРустам бош чайқаб заҳарханда қилади:\n–Ҳозир ёши бир жойга бориб қолган, унақа ишлардан тийилган бўлса керак, – деди тусмолдан. – Лекин ҳасадчи эканини аниқ биламан, – деди ишонч билан.\n–Отага ҳасад қилади, – деб менга маъноли тикилиб қолди.\n–Йўлдош Охунбобоевгами? Усмон Юсуповгами? – дедим талмовсираб.\n–Йўғ-э! Ўзимизнинг Отага ҳасад қилади.\n–Диктатор ҳам Ота бўлиши мумкинми? – дедим ажабланиб.\n–Нега унақа дейсиз?\n–Конституцияни хоҳлаганча бузиб, хоҳлаганча ҳокимиятни эгаллаб ўтирадиган одам диктатор бўлмаса, ким диктатор?\n–Биз Отанинг қадрини жойига қўйишимиз керак, ака.\n–Сиз Миллий хавфсизлик хизматида зобит экансиз-а? МХХ миллат хавфсизлигини таъминлаши керакми ёки фақат битта Шахс ҳокимиятини қўриқлаш учун жонини жабборга бериши керакми?\n–Ота миллат хавфсизлиги кафолатини ўз зиммасига олган. Биз миллат деганда Отани, Ота деганда миллатни тушунамиз, – деди Рустам ишонч билан.\n–“Тинч Дон” муаллифи М. А. Шолоховга Нобел мукофоти берилганда Швеция пойтахтида тантанали маросимда нутқ сўзлаганда айнан сизнинг гапингизни айтган.\n–Бизда адабиёт эркин, сўз эркин, биз ёзувчилар доим юрагимиз буюрганини ёзамиз. Юрагимиз эса партияникидир!\n–Тўғри айтган экан-ку!\n–Ҳа. Тўғри айтган. Компартиянинг қули эканини очиқчасига тан олган.\n–Э-э, дарров гапни бу ёққа буряпсиз-да!\n–Ўзингиз нима демоқчи эдингиз?\n– Бўпти, Муҳаммад Солиҳ Отамизни диктатор дейди. Тўғрими?\n–Бутун дунё ИАКни диктатор дейди.\n–Ўзи-чи, диктатор эмасми?\n–У ҳали давлат раҳбари бўлгани йўқ-ку, қанақасига диктатор бўлиши мумкин?\n–“Эрк” партиясининг қачондан бери раиси?\n–Ташкил топганидан бери.\n–Бўпти-да! Ота ҳам Ўзбекистон мустақил бўлганидан буён президентимиз.\n–Партия раиси билан мамлакат президенти ўртасида ер билан осмонча фарқ бўлса керак, менимча. Ё Ота “Эрк” партиясига ҳам бир-икки муҳлат раис бўлиб кўрмоқчимикан?\n–Йўқ, униси ҳам, буниси ҳам ЎТИШ ДАВРИда раҳбарликни қўлдан бергиси келмаяпти, холос.\n–Туркияга борганингизда Муҳаммад Солиҳ билан учрашдингизми? – деб Рустам гапни яна бошқа томонга буради.\n–Кўришган бўлсам ҳам, кўришмаган бўлсам ҳам мен сизга ҳисоб бермайман. Мен доносчик эмасман.\n–Ҳисоб беринг деяётганим йўқ, шунчаки сўрадим, холос. Донос қилинг демаяпман.\n–Ўзбекистон “Интерпол”га буюртма бериб Муҳаммад Солиҳни 2001 йилда Прагада тутуқлатди. Шундайми?\n–Прага шаҳар суди Муҳаммад Солиҳни оқлаб озод қилиб юбордими?\n–Прага шаҳар суди адолатли ҳукм чиқармади, – деди Рустам хафа бўлиб.\n–Ишқилиб, Прага шаҳар судининг ҳукми бирор жойда олий суд томонидан бекор қилинмаган.\n–Бизнинг “Интерпол” Муҳаммад Солиҳни ҳамон қидирув рўйхатидан олиб ташламаган.\n–У Туркияда ошкора истиқомат қиляпти-ку! Тўғрими?\n–Тўғри-ку, лекин олдин муносабатларимиз яхши эди, кейин Муҳаммад Солиҳ туфайли ўртамизга совуқчилик тушди, – деб изоҳ беради Рустам.\n–Бироқ Ўзбекистон билан Туркия ўртасида имзоланган “Абадий дўстлик” шартномаси бекор қилинмаган. Ўзаро совуқчилик ҳеч қандай қонуний кучга эга эмас.\n–Бирга суратга тушган экансиз-а?\n–Қўлингизда бирга тушган суратимиз борми? Агар МХХ фолбинлари тусмол қилаётган сурат ихтиёрингизда бўлсайди, Калбош билан Пароканд Мирзо (Х. С.)нинг дод-войлари бўйича мени алдаб уюшмага таклиф этиб қўрқитиб ўтирмасдингиз, балки Қодирийлар тириклайин ёқиб юборилган жаллодхонага чақиртириб, ё чақимчиликка кўндирардингиз, ё тўппа-тўғри Жаслиққа жўнатардингиз. Тўғрими?\n–Йўқ, биз сизни ҳурмат қиламиз, сиз билан самимий суҳбат қилиш учун ўзимиз уюшмага келдик.\n–Бирорта айбимни топиб, результат қилмайсизларми?\nЎртага сукунат чўкади. Саволим жавобсиз қолади. Демак, сукут – аломати ризодир.\n–Ҳозир нима ёзяпсиз?\n–Буюртма китоб ёзяпман.\n–Буюртма пулини ким тўлайди?\n–Сизлар ишонмайдиган келажак тўлайди.\n–Биз ҳам ишонамиз буюк келажакка.\n–Сизлар, хойнаҳой, келажаги буюк давлат деган сафсатага унчалик ишонмасаларинг керак.\nЖамшид ўтирган жойида илон чаққан одамдек тўлғонади; мени тилка-пора қилиб ташлашга шайланиб турган йиртқич ҳайвон қиёфасига киради.\nИнтелект даражаси юқорироқ бўлган Рустам ўзини нордон гапимни эшитмаганга солади.\n–Бундан кейин ёзадиган асарингизни мана шу Жамшид шогирдимга ўқитиб олсангиз, майлими?\n–Асарни Жамшид тушунармикан?\n–Тушунишга ҳаракат қилади. Керак бўлса, бирорта нашриёт билан гаплашиб китобингиз чиқишига ҳам ёрдам беради.\n–Мен китобларимни нашр этмоқчи эмасман-ку.\n–Ҳамма нашриётда МХХ айғоқчилари раҳбар бўлиб ўтирган бўлса, мен аҳмақ бўлиб уларнинг жирканч даргоҳига қўлёзмамни кўтариб бораманми?\n–Асарларингиз китоб бўлиб чиқмаса, нега ёзяпсиз?\n–Аллақачон палағда этиб қўйилган авлод учун асар ёзмайман-ку.\n–Ҳмм… – деб МХХ зобитлари бир-бирига қараб олади.\n–Унвон илинжида ич-этини кемириб, пойга ўйнаб юрган хашаки қаламкашлар чоп этишни мўлжаллаб асар ёзади.\nНоқулайроқ сукунат чўкади.\n–Ҳмм… Муҳаммад Алини ким уюшмага раис этиб қўйган? – деб сўради Рустам.\n–Касофатларинг билан Дўрмон Ижод боғини ташлаб чиққан бўлсам-да, лекин ёр-оғайнилар бошпана бериб турибди.\n–Муҳаммад Али яхши ёзувчими ўзи?\nЯна елка қисдим.\n–Энам раҳматли доим “Ўрисга ўхшаб елкангни қисма!” деб танбеҳ берарди. Ўзи 1937 йилда Тошкентдан юк вагонда Қўқонга келгунча уч-тўртта тирик ўрисни кўрган, холос. Икки марта елкамни қисганимдан сўнг энам эсимга тушиб кетди.\n–Кулак қилинганмиди? – деб илк бора савол беради Жамшид.\n–Шунақа, шекилли. Тошкентнинг Бектемир шаҳарчаси яқинида Қўқоновул деган қишлоқда ўн йил сургунда яшаганлар.\n–Каттам (бобо) бечора эмас эди. У атеист раис-паисларни дангал “Отқулоқ!” деб сўкиб юбораверарди. Қишлоқ мозорида шайх бўлган, гўрков ҳам ўзи эди. Тарихчи домлам Мамарайим Раҳмонов каттамни яхши таниган экан.\nУлар кўз уриштириб телефондан соатларига қараб олади.\nМен қўлларимни кўкракда чалиштириб хотиржам уларга қараб ўтирардим.\n–Қайси хизматлари учун Муҳаммад Али Ёзувчилар уюшмасининг раиси этиб тайинланган? – деб сўради Рустам.\n–Калбош шахсияти юзасидан учинчи марта савол беряпсиз. Ростини айтайми?\n–СССР пайтида у Ленин бобо тўғрисида шеърий роман ёзган. Ота ўша даврда Калбошни кўз остига олиб қўйган экан. Ниҳоят, азбаройи Ленинга эҳтироми туфайли Калбошни уюшма раиси этиб қўйди, – дедим жиддий.\nУлар ишонқирамай бир-бирига қаради.\n–У амир Темур ҳақида китоб ёзмаганми? – деб сўради Жамшид.\n–СССР пайтида ёзган китобидаги “Ленин” деган жойлари устидан ўчириб “Темур” деб ёзиб нашр қилдиряпти.\n–Ҳазиллашдингиз-а? – деди Рустам кулиб. – Майли, яхши гаплашдик. Бундан кейин шогирдим Жамшид сиздан айрим масалаларда маслаҳат сўраб туради, майлими?\n–Майли, – дедим.\n–Биз нималар тўғрисида гаплашганимизни анавиларга айтиш шарт эмас, – деб Рустам уюшма раҳбарларига ишора қилди.\nИчимда сезиб турибманки, Калбош ва Найнов билан гаплашганда мен ҳақимда ҳам уларни ич-ичидан қувонтирадиган йўсинда бошимдан мағзава ағдарган бўлсалар керак. Улар хизмат қиладиган ташкилот моҳият-эътибори билан ёвузлик ўчоғидир, эзгулик гўрковидир. Фақат ҳокимият ялоғини ялайдиган идора ҳеч қачон мазлум халқ манфаатини ҳимоя қилмайди.\n–“Ҳамза монологи”ни ўқидингизми? – деб сўрадим.\n–Сиз-чи? – деб Жамшидга юзландим.\nУндан ҳам садо чиқмади.\nДемак, Пароканд Мирзо ва Калбош буюртмаси бўйича мени “тўғри йўл”га солишни кўзлаб профилактика бошлаган шоввозлар муаммо нимадан бошланганини аниқ билмайди, ўзларининг мустақил фикрига ҳам эга эмас. Наҳот сиртдан соғлом кўринадиган йигитлар устоз Чингиз Айтматов салкам ўттиз йил олдин куйинчаклик билан ўртаниб ёзган Манқурт ривоятини ўқиб ўзларича кенгашиб кўрмаган? Ўзларига ҳисоб бермасмикан?\nУлар хонани тарк этгач, ҳамон кўзларини пирпиратиб Сирожиддин хонасига кириб келди.\n–Кетдикми? – деб ўрнимдан турдим.\n–Мен ҳозир бир жойга телефон қилиб, кейин орқангиздан чиқаман, – деб хизмат телефонидан рақам тера бошлади.\nСалонга чиқдим. Котиба ўтирган пештахта орқасида ҳеч ким йўқ.\nКалбош чарм папкасини қўлтиқлаб хонасидан чиқиб келди.\n–Мен уюшманинг янги гувоҳномасини берармикансиз, деб ўйлаган эдим.\nКалбош башарасига жиддий тус бериб:\n–Ўйлаб кўрамиз, – деди маънодор оҳангда.\n–Ўйлаб кўриб, гувоҳномани тўрт буклаб кетингизга тиқиб олинг, ҳайми! – дедим дона-дона қилиб.\nКалбош бақрайиб турган чоқда Сирожиддин хонасидан чиқиб қолади.\nБиргаликда лифтда тушдик. Миқ этмадик. Ташқарига чиққан пайтимиз:\n–Бўпти, Сирожиддин, – деб метро томон шошмасдан йўл олдим.\n–Бўпти, жўра, – деб қолди Сирожиддин.\nСирожиддин Сайиднинг хонасида МХХ шоввозлари мени роппа-роса беш соат тергов қилади.\nУч кундан сўнг устоз Тўра Сулаймоннинг невараси Бекзод мени тушликка чақириб қолди. Бирга балиқхўрлик қилдик.\n–Тинчликми ўзи? – деб сўради кулимсираб. – Жинингиз суймайдиган сиртдан силлиқ кўринадиган оғайним тунов куни: “Анави маразлар Набижон Боқийга ҳар томонлама қовоқаридек ёпишиб ётибди-я!” деб ваҳима қилди. Ўзи сизга шошилинч sms юборибди, уларни чалғитиш учун Кумуш биби лисонидан “Сиз ўшами? Бохабар бўлинг!” деб огоҳлантириб қўйибди.\n–Ие, smsни Барно бону юбормаганмикан? – деб юбордим.\n–Қайси Барно бону?\n–Ўн йилча бурун негадир Тўлапберган оға ўша жувонани астойдил менга олиб бермоқчи бўлган эди…\nУстоз Тўра Сулаймоннинг суюкли невараси МХХ агенти билан ош-қатиқ бўлиб юришини аввал-бошдан ақлимга сиғдира олмаган эдим…\nШавкат Раҳмон ривояти якунланиб боради:\nДемак, вазир, унутма,\nбир умрга эслаб қол,\nбундан буён бир юртда\nбир шоиру бир шоҳ бор…\nМустақиллик кўпроқ офат келтирган юртда Шавкат Раҳмон деган ўжар шоир 125 яшар Ҳамза бобони ҳимоя қилиб кўкрак кериб чиқса, нима бўларди?\nХўш, шоир-чи, қаерда,\nшоҳ ё меҳр қўйдими?\nБирон макр тайёрлаб,\nБиродарлар, МХХ билан сичқон-мушук ўйини энди бошланади. Давоми бор ҳали. Нафасни чуқур олаверинг.


Берт ван Марвейк БАА терма жамоасини тарк этди / CHAMPIONAT.asia\n00:25Бундеслига. "Бавария" "Шальке"га имконият қолдирмади 4 00:00Франция чемпионати. Иккинчи ўриндаги "Марсель" очко йўқотди 0 23:47Серхио Бускетс: "Ҳамма ҳам янги мураббийлар штабига мослашишга улгурмади" 20 23:30Доска кўтарган Мўминжонов, дарвозабонлар тўқнашуви. АГМК - "Сурхон" учрашувидан ГАЛЕРЕЯ 55 23:30Англия кубоги. "Халл Сити" – "Челси" (онлайн ҳисоб) 3 23:12Англия кубоги. Моуринью жамоаси "Саутгемптон"ни мағлуб этолмади 3 22:52"Тезкор студия". Австралиядан учралган мағлубият муҳокамаси, Эрматовга қўнғироқ, Беғамов нимани улоқтирди? 113 22:45Гари Линекер: "Сетьен – out" 65 22:26Олимпиада йўлланмаси бой берилган ўйиндан ГАЛЕРЕЯ 80 22:09"Халл Сити" – "Челси". Асосий таркиблар билан танишинг 15 21:55Ла Лига. “Барселона” Сетьен бошқарувидаги илк мағлубиятини "Валенсия"дан қабул қилди 247 21:45Бундеслига. “Бавария” ҳамда “Шальке”нинг асосий таркиблари билан танишинг 9 21:40Бундеслига. Пешқадам “РБ Лейпциг” сафарда “Айнтрахт”га енгилди ва бошқа натижалар 46 21:31U-23 Осиё чемпионати. Австралия - Ўзбекистон 1:0 33 21:25ОЧЛ-2020 саралаш. Эрон клублари нейтрал майдондаги баҳсларда зафар қучди ва плей-оффнинг барча жуфтликлари маълум бўлди 12\n05 дек 2019 12:46\nБАА футбол ассоциацияси голландиялик мураббий билан тузилган шартнома бекор қилинганини маълум қилди.\nБунга сабаб Кўрфаз Кубогида иштирок этган БАА терма жамоасининг Қувайт билан кечган баҳсда 2:4 ҳисобида имкониятни бой бергани бўлди. Мана шу ўйиндан 24 соат ўтиб ассоциация раҳбарияти Берт ван Марвейкни истеъфога чиқарди.\nГолландиялик мураббий қўл остида терма жамоа ўзини кўрсата олмади. ЖЧ-2022 саралаш баҳсларида ҳам амирлик футболчилари илиқ таассурот қолдиришмаяпти. БАА Кўрфаз Кубогида фақат битта ютуққа эришди. Шунингдек, Ироқ ва Қатарга имкониятни бой берди. ЖЧ саралаш ўйинларида эса жамоа сафарда Таиланд ва Вьетнамдан ҳам мағлубиятга учради.\nВан Дейк: "Ливерпуль"да гол уриш учун доим имконият бўлади" 19\nЭдвин ван дер Сар Де Хеа ҳақида: “У ўзи нима хоҳлаётганини аниқлаб олиши лозим” 3\nКарикатура: Ван Дейк МЮнинг қимматбаҳо ўйинчисидан устун келди 8\n05 дек 13:59:44\nBAA da yangi avlod yaxshi chiqmadi usha mahdi ali tarbiyalagan 89 90 yilgi bollar haqiqatdan zur edi bu yerda ayb murabbiyda emas\n05 дек 13:58:03\nshu murabbiyni MTJda ko‘rishni juda istagandim....\n05 дек 13:16:02\nMirjalol Qosimov ham bir paytlar 4-2dan keyin ketgan edi\n05 дек 13:01:03\nkuperni o'rniga shuni taklif qilish kerak edi zo'r murabiy\n05 дек 20:57:34\nМана шу мураббий бизни мтж га олиб келиш керак хозир вакти кейин кеч булади\n05 дек 15:22:57\nZur murabiy edi Kuperni urnida shu murabbiy kelishing 90 % kutgandim shu myrabbiy keladi aniq degandim bu murabbiy saudiya arabistonini russiya 2018 olib chiqqandi lekin saudiya olib tashagandim ixirgacha imkonyat bermasdan\n05 дек 15:22:53\n05 дек 13:57:52


Бугун буюк шоир ва саркарда Заҳириддин Муҳаммад Бобурнинг таваллуд топган куни. У 1483 йил 14 февралда Андижонда таваллуд топиб, 1530 йил 26 декабрда Агра шаҳрида вафот этган. Унинг юрагида ҳижрон доҳлари бўлиб, 20 йилдан кўпроқ Ватан ишқи билан ёнди, ўзга бир Ватанда ўз Ватани деб ёнди. Неча бир бор жангга кириб, ҳудудларни ишғол этган Бобир ўз Ватанини забт эта олмаган. Заҳириддин Муҳаммад Бобур соҳибқирон Амир Темур давлатчилигининг бетакрор авлоди ва улуғ ворисидир. Бобур Мирзо ўзининг ижтимоий-сиёсий, маънавий мавқеи билан темурий амирзодалар сулоласида ўта ноёб шахс саналади. Бобур нафақат қомусий тарихчи, балки ватанпарвар, халқпарвар шоир, бахтли ҳаёт, ширин севги, муҳаббат куйчиси. У зот Афғонистонда ҳам, Ҳиндистонда бўлганида ҳам ватанини қумсаб яшаган. Унинг барча тарихий, бадиий асарлари марказида ўз юртига бўлган меҳр, соғинч ғояси туради. Ватандан йироқдалигидан афсусланади: Толе йўғи жонимға балолиғ бўлди, Ҳар ишники, айладим - хатолиғ бўлди, Ўз ерни қўйиб ҳинд сори юзландим, Ё Раб, нетайин, не юз қаролиғ бўлди. У яратган асарлар ва унинг дунё халқига қолдирган беқиёс маънавий хазинаси барчамиз учун ардоқли экани шубҳасиз. Бобурнинг бебаҳо қомуснома асари яъни ўзининг таржимаи ҳоли битилган "Бобурнома” асари жуда кўп баҳс ва мулоҳазаларга сабабчи бўлган. Бу асар 1586 йилда форс тилига таржима қилингандан кейингина жаҳонга юз тутиб, кўплаб бошқа тилларга таржима қилинган. Бу асарда Бобур ўзи яшаган муҳит, у ердаги аҳолининг яшаш ва турмуш тарзи, уларнинг маданияти, кийиниши, ҳудудларнинг жойлашиши, табиати ҳақида оддий ва равон тил билан ҳаққоний қилиб тасвирлаб берган. Асарни варақлар экансиз, унда Сиз Бобур ўз замондошларининг 1500 нафарини образи сурат ва минатюраларда ифодаланганини кўришингиз мумкин. Мазкур асар хусусида ёзилган мақола ва асарлар бугунги кунда юзлаб жилдларни ташкил этади, десак муболаға бўлмайди. Биргина буюк шоҳнинг невараси Шоҳжаҳон бунёд этган Тожмаҳал эса улуғ ватандошимиз шуҳрати ва пок севги жаранги бўлиб яна бир карра қалбларимизга фахр ва ихтихор туйғуларини солади. Шоҳ Бобур невараси Шоҳжаҳоннинг суюкли аёли Мумтозмаҳал кенжа фарзандига кўзи ёриётган пайтда вафот этади. Шоҳжаҳон суюкли рафиқаси васиятини бажо келтириб, Тожмаҳал мақбарасини барпо этади. Мақбара оқ мармардан, унинг атрофидаги бинолар эса қизил тошдан қурилган. Мажмуа хиёбонлар ва катта боғ билан қуршалган. Атрофда эса ястанган далалар. Шоҳжаҳон Тожмаҳални қуриш ишлари\nУ яратган асарлар ва унинг дунё халқига қолдирган беқиёс маънавий хазинаси барчамиз учун ардоқли экани шубҳасиз. Бобурнинг бебаҳо қомуснома асари яъни ўзининг таржимаи ҳоли битилган "Бобурнома” асари жуда кўп баҳс ва мулоҳазаларга сабабчи бўлган. Бу асар 1586 йилда форс тилига таржима қилингандан кейингина жаҳонга юз тутиб, кўплаб бошқа тилларга таржима қилинган. Бу асарда Бобур ўзи яшаган муҳит, у ердаги аҳолининг яшаш ва турмуш тарзи, уларнинг маданияти, кийиниши, ҳудудларнинг жойлашиши, табиати ҳақида оддий ва равон тил билан ҳаққоний қилиб тасвирлаб берган. Асарни варақлар экансиз, унда Сиз Бобур ўз замондошларининг 1500 нафарини образи сурат ва минатюраларда ифодаланганини кўришингиз мумкин. Мазкур асар хусусида ёзилган мақола ва асарлар бугунги кунда юзлаб жилдларни ташкил этади, десак муболаға бўлмайди. Биргина буюк шоҳнинг невараси Шоҳжаҳон бунёд этган Тожмаҳал эса улуғ ватандошимиз шуҳрати ва пок севги жаранги бўлиб яна бир карра қалбларимизга фахр ва ихтихор туйғуларини солади.\nШоҳ Бобур невараси Шоҳжаҳоннинг суюкли аёли Мумтозмаҳал кенжа фарзандига кўзи ёриётган пайтда вафот этади. Шоҳжаҳон суюкли рафиқаси васиятини бажо келтириб, Тожмаҳал мақбарасини барпо этади. Мақбара оқ мармардан, унинг атрофидаги бинолар эса қизил тошдан қурилган. Мажмуа хиёбонлар ва катта боғ билан қуршалган. Атрофда эса ястанган далалар. Шоҳжаҳон Тожмаҳални қуриш ишлари учун 20 йилдан ортиқ умрини сарфлаган. Бу мажмуа шу қадар мукаммалки, унга қай тарафдан қараманг, бир хил кўринади. Бино қурилишига Эрон ва Турон меъморлари ҳисса қўшганлар. Ҳар бир меъмор исми деворларга битилган. Мақбара деворлари қимматбаҳо рангли тошлар билан безатилган. Буюк ҳинд мутафаккири Робиндранат Тагор Тожмаҳалга: "абадийлик юзидаги кўз ёш," - дея таъриф берганди. Бу ҳақида Ziyonet.uz интернет саҳифасида мукаммал маълумотлар берилган.


Марказий Осиё янгиликлари: Муштарий мактублари\nМуштарий мактуби: Ядро физикаси институтининг тугатилиши офат келтириши мумкин\n30.05.2016 19:30 msk\nЎзбекистонда президент буйруғи билан Фанлар академияси Ядро физикаси институти тугатилди. Афсонавий институтнинг бинолари ва деярли барча асбоб-ускуналари Миллий университетнинг физика факультетига берилган. Ядро реактори ва унга боғлиқ объектлар Радиацион хавфсизлик маркази тасарруфига ўтди. Бу ишларга ҳар хил баҳо берилмоқда. “Фарғона” таҳририятига хат ёзган тошкентлик фуқаронинг ҳисоблашича, хавфли объект билан ишлаш оқибати аянчли бўлиши мумкин.\nМуштарий мактуби: Тошкентда “комендант соати”\n09.01.2016 20:35 msk\nРасмий версияга кўра, ўтган йилнинг охирида Ўзбекистонда бошланган “режимни кучайтириш”га халқаро экстремизм хавфи сабаб бўлган. Милиция ижарадаги хонадонларни бирма-бир текширмоқда, кўчада йўловчиларни тинтув қилмоқда, бемаҳалда юрганларни ёппасига қўлга олмоқда. Тошкентдаги “комендант соати” аслида қандай амалга оширилади, кўчадан кимлар милиция бўлимига олиб кетилмоқда, уларга қандай чора кўрилмоқда? Бунга муштарийларимиздан бири жавоб беради.\nЎзбекистон: Ўқитувчиларни пора олишга мажбур қилмоқдалар ва ўқувчиларнинг ёмон ўқиши важидан жаримага тортмоқдалар\n19.03.2009 13:29 msk\nЎзбекистондаги ўрта таълим муассасаларида порахўрликка қарши курашнинг навбатдаги босқичи бўлиб ўтди. Мисол учун, Тошкентда жойлашган коллеж ва лицейларнинг ўқитувчиларига “келгусида пора олмайман”, деган мазмунда тилхат ёзиб беришни таклиф этдилар. Коррупцияга қарши курашга давлатнинг бундай енгил-елпи ёндашиши педагоглардан бирини шунчалик ғазаблантирдики, у номини ошкор этмаслик шарти билан ўрта махсус таълим тизимининг “ичидан” нақадар чириб кетгани ҳақида сўзлаб беришга рози бўлди.\nМуштарийларимиздан бирининг наавбатдаги мактуби Ўзбекистонда ҳарбий-ватанпарварлик тарбияга бағишланади. Мактуб муаллифи Фарғона водийсида яшайди ва бу мавзу билан яхши таниш. Унга кўра, сўнгги икки-уч йил давомида Ўзбекистон раҳбарияти ёшларнинг оммавий ҳарбий тайёргарчилигининг кўп шаклларини била туриб йўқ қилган. Бу эса ўз навбатида мамлакат мудофаа қобилиятига салбий таъсир этмай қолмайди.\nТошкент ерости йўлидаги хитларнинг бошбошдоқлиги\n24.10.2007 16:47 msk\nБугун Ўзбекистонда бир киши бошидан кечирган воқеани чоп этмоқдамиз. Унда Ўзбекистон вилоятларининг биридан пойтахтга келган йигит бошидан кечирган қийинчиликлар ҳақида ҳикоя қилинади. “Бу фақат бир киши дуч келган воқеа, холос”, - дейиши мумкин бошқа бир муштарий. – “Ҳар нарса бўлиши мумкин, ҳамма милиционерлар ҳам келгиндиларни тўнайвермайдилар-ку”. Бироқ муштарийларимиздан келган мактубларда бунга ўхшаш воқеалар тез-тез учраб туради. Шунинг учун ҳам мазкур воқеа типик ҳодиса ўлароқ қаралиши мумкин.\nЎзбекистон бош вазири учун уй вазифаси\n08.08.2007 14:47 msk\n“Фарғона.Ру” ахборот агентлиги таҳририяти Ўзбекистон ҳукумати раҳбари номига битилган қизиқ мактубни олди. Мазкур хатда кўтарилаётган муаммо фақат Самарқанд шаҳри учун эмас, балки бутун республика учун долзарб, деб ўйлаймиз. Бироқ биз Ўзбекистон бош вазирининг хат муаллифига лутфан жавоб беражагига мутлақо умид қилаётганимиз йўқ. Балки сайтимиз муштарийлари бу борада ўз тахминлари ва фикрлари билан ўртоқлашарлар?\nТожикистон: Ҳижоб ўрнига мактаб формасими?..\n07.06.2007 15:17 msk\n“Ҳурматли “Фарғона.Ру” АА таҳририяти! Мен таҳририятингизга исмини сир тутган “Тожикистон мусулмони” томонидан юборилган мактуб юзасидан фикр билдирмоқчиман. Ҳижобдан бундай фожеа ясашнинг нима кераги бор эди? Хат муаллифи Республикамизнинг дунёвий давлат эканини тушуниши керак, бу ҳақда ўша мусулмонларнинг ўзлари қабул қилган Конституциямизда аниқ-равшан ёзиб қўйилган...”\nЎзбекистон қамоқхонасида муддатини ўтаган журналист: “Маҳбусни ҳаммасидан ҳам кўра кўпроқ тўла иҳоталаниш эзиб ташлайди”\n03.04.2007 16:35 msk\nБугунги кунда хорижий оммавий ахборот воситаларидан бири учун ишлаётган ўзбекистонлик ҳар қандай журналист фақат бу мамлакат ҳаёти ҳақида ҳақиқатни ёзгани ва айтгани учунгина эртами-кечми қамоққа тушиши мумкин. Бироқ уни расман журналистик фаолият учун суд қилмайдилар. Ахир Ўзбекистон Жиноий Кодексида бунга мос келадиган моддани топиш қийин эмас-да. Қамоқхонада тўрт ярим ой ўтирган ўзбекистонлик журналист ҳикояси ҳам буни тасдиқлайди.\n“Ҳеч қайси давр унутилиши мумкин эмас”\n22.03.2007 12:09 msk\nАссалому алайкум. Сизга ўзбекистонлик муштарийингиз мактуб йўлламоқда. Мен институтда ўқийман. Коллежда ишлайман, янги тарихдан сабоқ бераман. Мен журналист эмасман, шу сабабли ҳам, афсуски, ҳали мақола ёзишни билмайман. Нашрингизда ўзим учун қизиқ бўлган, энг асосийси эса мамлакатимиз ҳақида ҳаққоний мақолаларни ўқийман. Аммо, афсуски, улар орасида мен ҳозирги Ўзбекистон расмийларининг яқин ўтмишимизга муносабати акс этган мақолани топа олмадим. Мамлакатимизда содир бўлаётган ишлар, шу жумладан, қадим замонлардан бошлаб шу кунгача тарихни қайта ёзиб чиқаётганлари мени изтиробга солади.\n“Фарғона.Ру” ахборот агентлиги почтасига ҳар куни келувчи баҳсга молик мақолаларга оид тақриз ва изоҳлар орасида муштарийларимиз бошларидан кечирган воқеаларни ҳам тез-тез учратиб қоламиз. Уларнинг айримлари ўта индивидуал характерга эга, бошқалари эса ҳозирги замон учун типикдай кўринади. Қуйида ана шундай типик воқеалардан бирини эътиборингизга ҳавола этмоқдамиз. Уни ўн йилдан буён Москвада яшаб, ҳалигача Россия фуқаролигини ололмаган тошкентлик қиз ҳикоя қилади. Бу ҳикоя билан биз сайтимизнинг янги “Муштарий мактублари” рукнини очаяпмиз.


Элда эъзоз, эҳтиром топиб\nЧирчиқ саноат касб-ҳунар коллежида Иккинчи жаҳон уруши қатнашчилари ва меҳнат фронти фахрийлари, ҳарбий хизматчилар, давлат ва жамоат ташкилотлари вакиллари, маҳалла фаоллари, ўқитувчилар, ўқувчи-ёшлар иштирокида “Номинг дилларда мангу” мавзусида маънавий-маърифий тадбир ўтказилди.\nСўзга чиққанлар юртимизда Иккинчи жаҳон урушида ҳалок бўлган юртдошларимизни хотирлаш, жанглардан омон қайтган ва бугун орамизда бўлган, фронт ортида меҳнат қилганларга эҳтиром кўрсатишга алоҳида эътибор қаратилаётганини таъкидладилар. Зеро, давлатимиз раҳбари Шавкат Мирзиёевнинг жорий йил 4 апрелда “Иккинчи жаҳон уруши қатнашчиларини рағбатлантириш тўғрисида”ги фармони ҳамда “Хотира ва Қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарорида уруш қатнашчилари кўнглини олиш, юрт тинчлиги ва озодлиги йўлида жон фидо қилган ватандошларимиз хотирасини ёд этишдек эзгу мақсадлар мужассам.\n– Қутлуғ сана муносабати билан ҳар битта уруш қатнашчиси ҳамда фронт ортида меҳнат қилган юртдошларимизга алоҳида эътибор қаратилмоқда. Яратилаётган шарт-шароитлар, кексаларга кўрсатилаётган эҳтиром, ижтимоий ҳимоя борасида аниқ режа асосида иш олиб борилмоқда. Бу каби тадбир ва учрашувлар тарбиявий нуқтаи назардан ёшлар билан биргаликда ўтказилаяпти. Улар нуронийлар билан суҳбатлашиб, билим, тажриба ва кўникмаларини оширадилар, қолаверса, кексаларга эҳтиром кўрсатиш туйғуси юксалиб боради, – дейди Тошкент ҳарбий округи Фахрийлар ишлари бўйича кенгаши раиси Авазбек Намозов.\n“Бирни кўриб фикр қил, бирни кўриб шукур қил”, деган гап бор доно халқимизда. Ўқувчи-ёшлар Иккинчи жаҳон уруши ҳамда Қуролли Кучлар фахрийлари билан мулоқот чоғида ўзларининг нақадар кенг имкониятлар, шарт-шароитлар эгаси эканликларини ҳис қилдилар. Кексаларнинг йиллар давомида кўрган кунлари, чеккан машаққатлари сабоқ олишга чақирарди. Иштирокчилар уларни қарсаклар билан олқишладилар. Аммо аудиторияда ўтирган ёшлар уларни саволларга кўмиб ташламагани ажабланарли эди. Бу алоҳида мавзу.\nМуҳими, одамларимиздан оқибат аримаган. Уч авлод учрашувидан сўнг ҳарбий хизматчилар Иккинчи жаҳон уруши қатнашчиси Анатолий Фоничевнинг ҳолидан хабар олиш учун уйига бордилар. 92 ёшли отахоннинг кўзларидаги қувонч ёшларидан дилингиз чароғонлашади. Анатолий бобо урушдан эсон-омон келиш насиб қилганини, кампирининг 92 ёшга, қизининг 61 ёшга кирганини айтиб, фахрланди. Ўқувчиларнинг байрам табриги сифатида тайёрлаган куй-қўшиқлари хонадон эгаларига кўтаринки кайфият бағишлади. Отахон мамлакатимизда Иккинчи жаҳон уруши қатнашчилари ҳамда меҳнат фронти фахрийларига кўрсатилаётган улкан эътибор ва ғамхўрлик учун миннатдорлик билдириб, ёшларни тинч ва осойишта ҳаётимизнинг қадрига етиш, уни кўз қорачиғидек асрашга чақирди.


Мексикада маҳаллий аҳолини таҳқирлаб келган рус блогери 37,5 йилга қамалди\nАлексей Макеев ўз уйи олдидаги муштлашувдан кейин, Кункун (Мексика), 2017 йилнинг 19 майи.\nМексика суди россиялик Алексей Макеевни 2017 йил май ойида Канкун шаҳрида содир этилган қотиллик учун 37,5 йилга озодликдан маҳрум қилди. Бу ҳақда Кинтана-Роо штати прокуратураси сайти маълумот тарқатди. Макеевга 405 минг песо (тақрибан 22 минг АҚШ доллари) миқдорида товон пули тўлаш мажбурияти ҳам юклатилган.\n2017 йилнинг 19 май куни Канкун турғунлари Макеев яшаган уй атрофини ўраб олганлар. Даҳанаки жанжал муштлашувга айланиб кетганидан кейин Макеев канкунликлардан бирини пичоқлаган. Жароҳатланган шахс кейинроқ касалхонада жон берган. Макеевнинг ўзи ҳам муштлашувдан кейин бир неча кун шифохонада даволанган. Кейин эса уни ҳибсга олганлар.\nРоссиялик блогер Алексей Макеев Alextime номи билан машҳур. У YouTube видеопорталида ёйинлаган роликларида муттасил равишда мексикаликларни ҳақорат қилиб келган. Ўз роликларида у нацистик рамзларни намойиш қилиб келган.


АҚШ Шимолий Корея халқаро ҳамжамиятга нафратини ошкор қилди деб ҳисоблайди\n08 апрел 2020, Тошкент вақти: 21:39\nАҚШнинг БМТдаги элчиси Никки Хейли.\nАҚШ президенти Дональд Трамп Шимолий Корея Японияга қарши ракета синовини ўтказганини қоралар экан: “Пхеньян ўз қўшниларига, Бирлашган Миллатлар Ташкилотининг барча аъзоларига ҳамда халқаро аҳлоқнинг минимал стандартларига нисбатан нафратини намойиш этмоқда”, деб айтди.\nАввалроқ Трамп ҳамда Япония бош вазири Синдзо Абэ Пхеньянга бўлган тазйиқни оширишга келишиб олгани хабар қилинган эди.\nАҚШнинг БМТдаги элчиси Никки Хейли 29 август куни Хавфсизлик кенгашининг Шимолий Корея Японияга қарши ракета синови ўткизганини муҳокама қилиш учун чақирилган йиғилиши олдидан журналистларга "Пхеньянни ракета синовларини тўхтатишга мажбур қилиш керак", деб билдирди.\n- Ҳеч бир мамлакат устидан 130 миллионлик Японияда бўлгани каби ракета учиб зтмаслиги керак. Шимолий Корея БМТ Хавфсизлик кенгашининг барча резолюцияларини бузди ва мен ўйлайманки, қандайдир бир жиддий воқеа юз беради, - деди Хейли.\nШимолий Корея 29 августга ўтар кечаси Японияга қарши қаратилган ракета синовини ўтказганини маълум қилган эди.\nЯпония расмийларига кўра, ракета Япон денгизида, Хоккайдо ороли яқинида портлаган.


Бахтиёрлик: хаёлми ёки ҳақиқат? (2) – Islom Nuri\nБахтиёрлик: хаёлми ёки ҳақиқат? (2)\n2. Кристина Онасис ҳикояси\nУшбу ҳаёт ҳикояси ҳам бойликнинг ёлғиз ўзи нақадар кўп бўлса бўлсин, бахтиёрлик учун сабаб бўла олмаслигига катта далилдир.\nБу ҳаёт ҳикояси ўн беш йил ёки ундан бироз кўпроқ бир замонни ўз ичига олган бўлишига қарамай ибратли ва ҳайратомуз ҳикоядир. Унинг сўнгги қисми бундан бир неча ойгина аввал ниҳоясига етган. У Кристина Онасис ҳикоясидир.\nАллоҳ субҳанаҳу ва таоло ўз Каломида ибрат ва ўрнак бўлсин дея баъзи кофирларнинг мисолларини келтирганидан ибрат олиб, биз ҳам баъзи замондош кофирларнинг ҳаётларини намуна ўлароқ келтиришимиз ҳайратли бўлмаса керак.\nМана сизга юнон асиллик миллиардер машҳур Онасиснинг қизи Кристинанинг ибрат тўла ҳикояси. Диққат билан эшитинг.\nКристинанинг отаси Онасис ўта бадавлат бўлиб, унинг хусусий ороллари, денгиз флоти, ҳаво йўллари ширкатлари бор эди. Кристинанинг онаси Онасисдан аввал вафот этган эди. Отаси ўлмасдан Кристинанинг укаси ҳам вафот этди. Онасис вафот этганида Кристина ва унинг ўгай онаси Онасисга меросхўр бўлдилар. Ҳурматли китобхон, Кристинанинг бу меросдан улуши қанча бўлганини биласизми? У отасидан беш миллиард риёл (Бир ярим миллиард доллар)дан ортиқроқ пул, бутун бошли ороллар, денгиз флотлари ҳамда ҳаво йўллари ширкатлари уники бўлди!\nКўпчилик беш миллиард риёл, денгиз флотлари, катта ҳаво йўллари ширкатига эга бўлган бу аёл, дунёдаги энг бахтли аёлдир, деб ўйлаши мумкин.\nБугун бу аёлнинг бойлигига эга бўлиш орзусида юрган кўплаб инсонларни учратишимиз мумкин. Ҳолбуки, унинг бойлигини юз кишига тақсим қилинса, улар катта бойлик эгаси бўладилар. Чунки уларнинг ҳар бири эллик миллион риёл соҳиби бўлади. Бундан, Кристинанинг қанча катта бойликка эга бўлганини яна ҳам аниқ билиш мумкин.\nҚиссадан ҳисса: Кристина бахтиёрми ёки йўқми?- деб берилган саволдир.\nКелинг, бу саволга жавоб беришдан аввал, Кристинанинг ҳаёт ҳикоясини варақлайлик. Эҳтимол бу варақлаш асносида юқоридаги саволга тўлақонли жавоб олармиз.\nКристинанинг онаси: У умр йўлдошига нисбатан нафрат ва ғазаб тўла оилавий ҳаётнинг охиридаги ажралиш (талоқ)нинг аччиқ аламлари билан бу дунёдан кўз юмди.\nКристинанинг укаси: У ўзининг хусусий тайёраси билан кўкларга кўтарилиб ўйнаб турган бир пайтда авиа ҳалокатга учраб ҳалок бўлди.\nКристинанинг отаси. У янги хотини Жаклин Кеннэди билан ҳеч чиқиша олмади. Жаклин Кеннэди АҚШ собиқ президенти Жон Кеннэдининг беваси эди. Онасис миллионларча доллар сарф қилиб Жаклинга уйланди. Бу оила фақат шуҳрат учунгина қурилган эди. Яъни, Онасис АҚШ собиқ президентининг бевасига уйланди деган овоза учун эди, холос.\nШунинг учун ҳам Онасис янги хотини билан бахтсиз ҳаёт кечирди.\nТасаввур қилинг бу никоҳнинг бандларида шу шартлар битилганди: “Онасис Жаклин билан бирга бир ётоқда ётмайди, Жаклинга ҳукмронлик қилмайди ва Жаклиннинг ҳоҳиш-истакларини қондириш учун гарчи миллионлар бўлсада сарфлайди”. Шундай бўлсада Жаклин Кеннэди Онасис билан ҳеч чиқиша олмади ва уларнинг оилавий ҳаётлари Онасиснинг ўлими билан ниҳоясига етди. Унинг ўлимидан сўнг эса Кристина билан келишмовчиликда давом этди.\nКристина отасининг ҳаётлик даврида бир америкалик билан турмуш қурди. Бир неча ой давом этган оилавий ҳаётдан кейин эри уни талоқ қилди, очиғи Кристина эрини талоқ қилди.\nКристина отасининг вафотидан сўнг Юнонистонлик бир киши билан турмуш қурди. Бу турмуш ҳам бир неча ой давом этди, холос. Сўнгра, турмуш ўртоғининг талоқ қўйиши билан, аниқроқ қилиб айтадиган бўлсак, Кристина эрини талоқ қилиши билан ажралдилар.\nКристина бу айрилиқдан сўнг анча вақт бахтини излади… кейин учинчи марта турмуш қурди. Дунёдаги энг бой аёл саналган Кристина танлаган куёв ким эканлигини биласизми? Куёв бир коммунист рус эди. Во ажаб! Капитализм чўққиси коммунизм чўққиси билан бирлашмоқда… Одамлар, хусусан, мухбирлар уларнинг ҳаётларини одимма-одим кузатиб боришар, имконияти топганлари он Кристинадан: “Сиз капитализмнинг тимсоли ўлароқ, бу коммунист билан қандай турмуш қурдингиз?” деб сўрашар, у эса: “Мен учун бунинг фарқи йўқ. Мен фақат бахтимни излаяпман” деб жавоб берар эди. У қаерда ва қачон бундай саволга дуч келса айни жавобни такрорлар эди.\nКристина янги куёви билан Россияга жўнаб кетди. Шўролар давлат тузуми фуқароларга кичик уйлардан бошқа мулк соҳиблиги ҳамда хизматчи тутиш ҳаққини бермас эди. Кристина эри билан икки хоналик уйга жойлашди. Уйнинг барча ишларини Кристинанинг ўзи қилар, мухбирлар эса уни уйида ҳам холи қолдиришмас эди. Улар унинг бу ишларидан ҳайратга тушишар ва унга шундай савол билан мурожаат қилардилар: “Бу нимаси? Буларнинг барчасига қандай чидамоқдасиз?”. Унинг жавоби: “Мен бахтиёр бўлмоқчиман!!” дан нари ўтмас эди.\nБир йил давом этган турмушдан кейин эри уни талоқ қилди, очиғи Кристина эрини талоқ қилди.\nШундан кейин Франсияда уюштирилган катта йиғинда мухбирлар ундан: “Сиз дунёдаги энг бой аёлмисиз?” деб сўрадилар. У: “Ҳа, дунёдаги энг бадавлат аёл менман, бироқ дунёдаги энг бахтсиз аёл ҳам менман!!”- деди.\nБиз уни ҳаётининг сўнгги кунларида бир франсуз билан турмуш қилганини кўрамиз. Қаранглар, у тўрт давлатга турмушга чиқиб кўрди. Нима учун? Шоядки у бахтини топса.\nКристинага уйланган франсуз оғир саноат билан шуғулланувчи катта бой одам эди. Тез орада ўрталарида бир қиз туғилди. Сўнгра Кристина бу эрдан ҳам ажралди.\nКристина қолган ҳаётини, бахтсизлик ва ғам-қайғу ичида яшади. Бундан бир неча ой аввал Аргентинадаги дала ҳовлисидан ўлик ҳолатда топилди. У табиий ўлдими ёки ўлдириб кетилдими, маълум эмас. Уни отасининг оролларидан бирига дафн қилишди.\nБу ҳаёт ҳикоясига диққат ва ибрат билан боқиш керак. Дунёнинг энг бой аёлига бойликлари фойда бера олдими?! Дунёда бера олмагани маълум, энди охиратда бера оладими?! У кофирлардан бўлгани учун охиратда шундай дейди: «Менга мол-дунёйим асқотмади-я!»\nДемак, мол-дунёнинг ўзи кифоя қилмайди. Мол-дунёнинг ўзигина саодатни келтирмайди. Бойликнинг ўзигина бахт-саодат келтиради деб ўйлаш, пуч хаёлдан бошқа нарса эмас.\nЎзимизга замондош бўлган бир қанча савдогарларнинг доимий хавотирда яшаётганларини кўрмоқдамиз. Баъзиларининг тижорати касодга учраганидан сўнг ғам-қайғуда яшаётганларини ҳам кўряпмиз.\nАна шундай мисоллардан бирини келтирмоқчиман. Мен бир одамни танир эдим, унинг миллионлар билан ҳисобланадиган тижорати бор эди. Кейинчалик мол-дунёси қўлдан кетиб, қийин аҳволга тушди. Янги иш излай бошлади. Ҳолбуки, у қачонлардир вазирликларнинг бирида муҳим мансаблардан бирини эгаллаган эди. Кўп ҳаракатлардан кейин, “Ишчилар идораси”дан кичик бир вазифа топди. Оқибат шу бўлса, мол-дунёда бахт-саодат нима қилсин?!\nУндай бўлса, бахтиёрлик шуҳратдамикин?!\nМасалан, спортчи ва санъаткорлар эришган шуҳратлари билан ҳақиқатан бахтиёрмилар!\nМен шахсан улар бахтиёр эмаслар, деб, айта оламан. Чунки шуҳрат саодат эмас, бахтсизликдир. Аллоҳ субҳанаҳу ва таолога бўлган тақводан узоқ ҳар қандай шуҳратнинг ҳақиқати йўқдир-ки, инсон у билан бахтли бўлса. Аллоҳдан тақво қилган одам шуҳратни хоҳламайди. Агар шуҳрат асил бир сабабга боғланмаган бўлса, совун кўпиги каби тез сўнади ва бундай шуҳрат эгаси бечора ва бахтсизликда ҳаёт кечиради.\nКўп одамлар бахтиёрликни икки тоифа инсонда мавжуд деб ўйлайдилар. Улар спортчилар ва санъаткорлар.\n1 – Спортчилар\nСпортчилар кеча-кундуз маҳзун ҳаёт кечирадилар. Чунки улар, майдоннинг у четидан бу четига югуриш, у ўлкадан бу ўлкага сафар қилишга мажбурдирлар. Ўз оилалари билан қоладиган бир кунлари ҳам қўлларида эмас. Уларнинг кўпи мана шулар сабабли таълим олиш марҳалаларини ярмида қолдириб ташлаб кетишга мажбур бўлиб қолмоқдалар.\nБунга илова ўлароқ шуни ҳам айтиш мумкинки, ҳар бир мусобақа олдидан безовталаниш ва рақибларидан учраган мағлубият сабабли қаттиқ изтиробга тушиш ҳам бор. Табииийки, бунинг ичида ғалабалар ва юксалишлар ҳам бўлиб туради. Энди командалар ўртасида кетиб-келишлар бошланади. Командаларга кўчишлар бошланади. Бунинг ҳам ўзига хос машаққатлари бор.\nКомандаларининг ўйнаётган лигадан қуйироқ лигага тушиб қолиш андишаси ҳам спортчиларни йил давомида қийнаган нарсалардан биридир. Кейинчи! Кейин, спортни ташлаганларидан ҳеч қанча вақт ўтмай унутиладилар… Табиийки, бу ҳам улар учун ҳузунли ва қайғулидир.\nДемак, кўпчилик ўйласада, бахтиёрлик спортчиларда эмас экан.\n2 – Санъаткорлар\nИнсоният яшаган энг хунук, ёмон ҳаёт санъаткорларникидир!\nУларнинг ҳаёти – мустаҳкам оила қуролмаслик, гиёҳвандликка чалиниш, ҳаёсизлик ва фазилатнинг йўқолишидан иборатдир.\nМен санъаткорлар деганда чолғу асбобларини чалувчи, қўшиқчи, кинотеатр актёр ва актрисаларини назарда тутмоқдаман. Мен бу гапларни ўзимча, ички дунёмда мавжуд бўлган фикрларимдан келиб чиқиб айтмаяпман. Балки, айтганларим уларнинг ўз хотира дафтарларида ёзиб қолдирган, ҳар куни рўзномаю мажаллалар саҳифасида ёритиб борилаётган ўзларининг сўзларидир. Мен бу ерда уч ҳодисани мисол ўлароқ келтираман.\nМисрлик актёр Анвар Важдий ҳикояси. У машҳур яҳудий миллатига мансуб актриса Лайло Муроднинг эри эди. Лайло Мурод хотираларида эри ҳақида ушбу сўзларни ёзган: “У оддий актёр эди. У бир куни шундай деди: “Касалга чалинсам ҳам, бир миллион жунайҳга (миср пул бирлиги) эга бўлишни ҳоҳлайман”. Мен: “Сен касал бўлсанг бойлигинг сенга қандай наф беради?” дедим. У: “Бойлигимнинг бир қисмини даволанишга сарфлайман, қолгани билан эса бахтли ҳаёт кечираман”- деди”. Ҳақиқатан ҳам у миллион жунайҳдан кўпроғига эга бўлди. Бироқ, Аллоҳ таоло уни жигар ракига мубтало қилди. У даволаниш учун эга бўлган бир миллионни ва унга қўшимча ҳам пул сарф этди. Саодатга эриша олмади. Ҳатто у жуда ҳам оз еб, оз ичар, аксар таомларни истеъмол қилиш унга мумкин эмасди. Ва ниҳоят у катта ҳасрат-надомат ва бахтсизликда бу дунёни тарк етди.\nБу Ниёзий Мустафонинг ҳикоясидир. У машҳур режиссёрлардан бири эди. Унинг ҳаёти ўта бахтсизлик ва ёмон шаклда кечди. Етмиш ёшга етганида уйида ўлдириб кетилган. Ҳолбуки у, айни ўлдирилган кечада шовқин-суронли базм ўтказган, базмда ўнтадан кўпроқ қизлар қатнашган, тонгда эса уйида ўлдирилган ҳолда топилган.\nБу ҳаётнинг қандай ўтганига диққат билан боқинг! Қўрқув, мастлик, хиёнат. У мана шундай фожеали ҳолатда ўлиб кетди. Аллоҳдан ёмон ҳотимадан паноҳ сўраймиз!\nБу – Абдулҳалим Ҳофизнинг ҳикояси. Бечора одам ҳаётини касал, танҳо, хотинсиз ва на фарзандсиз яшади. Эллик ёшдан ўтмади ҳам-ки, касаллик уни адо қилди. У ҳам бахти қароликда ўлимга таслим бўлди.\nДемак, баъзи одамларнинг тасаввуридаги бахтиёрлик – аслида ўзгаларнинг кўзларини қамаштирадиган бир ёлғон чақмоқ каби эканки у билан улар ўзларини бошқалар назарида ўта бахтиёр қилиб кўрсатишади. Ҳолбуки улар ўта бахтсиз, ҳолларига маймунлар йиғлайдиган аҳволда ҳаёт кечирадилар.\nХўш, бахтиёрлик қаерда?\nЭҳтимол у олий дипломларни олишда, инсон фан доктори бўлишидадир?\nЛекин мен сизларга ишонч билан айта оламанки, “Йўқ” ундай эмас.\nСўзимизнинг тасдиқи ўлароқ баъзи ҳодисаларни кўриб чиқайлик. Мана сизга “ал-Ямома” ойномасида босилган янги хабар.\n“Ёш табиба хоним ҳайқирмоқда: барча дипломларимни олинг ва эвазига менга бир турмуш ўртоғи беринг!”.\nТибда докторлик олий даражасини олган бу аёл нега бундай ҳайқираётганига бир боқинг. У кўпчиликнинг назарида “Ўта бахтли” саналгандир, чунки у, аёл бўла туриб “Докторлик” даражасини олибди, олиб ҳам тиббиёт бўйича-я!\nЧунки аксар одамларнинг назарида, тиб илмларнинг энг олийси, унинг дипломлари эса энг яхши дипломдир. Ҳақиқатан ҳам шундайми? Одам “фан доктори” бўлса, айниқса у тиббиёт бўйича бўлса, “у жуда ҳам бахтиёр одам” деган тушунча кўплаб кишиларнинг тушунчалари бўлсада у хато тушунчадир.\nСўзимнинг тасдиғи ўлароқ мана бу аёлнинг ўз қалами билан ёзган сатрларини ўқиб кўринг:\n“Оҳ, қанчалар бахтсизман! Ҳар куннинг эрталабки соат еттиси мен учун энг оғир, мени қийнайдиган ва кўзларимни ёшлантирадиган ондир. Нега дейсизми? Чунки мен, бу соатда уйимдан чиқиб, машинанинг орқа ўриндиғига ўтириб, ишхонамга йўл оламан. Йўк! Йўқ! Гўримга, зиндонимга йўл оламан. (Қаранг, бу аёл қанча машаққатлардан кейин эришган ишхонасини “Гўрим” “Зиндоним” демоқда. Сўнгра у сўзида давом этади). Гўримга етиб келганимда (у офисимга, саодатим манбасига етиб келганимда демаяпти) эшик олдида қўлларидаги болалари билан мени кутиб турган аёлларни кўраман. Улар устимдаги оқ халатга оддий бир кийимдек эмас, балки, Эрон шойиси ёки Хитой ипагидан тикилган қимматбаҳо кийимга қарагандек тикиладилар. Ҳолбуки, у менинг назаримда мотам кийимимдир!!\nХонамга киргач бўйнимга стетоскопни иламан. Гўёки у бўйнимга солинган дорнинг сиртмоғидек туюлади. Ёшим ўттизга борган бўлсада, ҳали ҳануз порлоқ келажакни кўролмаяпман.\nНима экан, мен доктор эмишман! Аъло баҳолар билан тиб куллиётини битирган, тажрибали ва кўплаб мақтов ёрлиқлари олган ҳамда давлатманд хотин!\nЙўқ! Йўқ! Мен буларнинг ҳеч бирини ҳоҳламайман! Олинг бу диплом ва мақтов ёрлиқларингизни! Олинг, ёлғон бахт-саодат бера олади деб ўйлаганингиз мол-дунёни! Сиз менга фақат “Ойижон!” деган нидони беринг!\n(Кейин мана бу байтларни ўқийди, маъноси:)\nДоктор дейишларин қанчалик истагандим, мана айтилди ҳам. Унинг айтилишидан менга нима наф етди.\nКечагина ҳаммага намуна бўлган аёлга бугун марсия ўқилмоқда.\nУнинг бирдан бир орзуси гўдакни қучмоқ, айтинг-чи, фарзандни пулга топурми?!\nС. А. Г. Риёз шаҳри


Самарқанд Каримов жанозасига тайëрланмоқда\nМиясига қон қуюлгани айтилган Ислом Каримовнинг туғилган уйидан 100 метр наридаги Чорраха масжиди бўладиган муҳим тадбир – дафн маросими учун ҳозирланмоқда.\nШаҳарнинг Сиëб қисми ўраб олинган. Мармар ва бошқа қурилиш махсулотлари ташиëтган машиналарни кузатиш мумкин. Регистонга одам киритилмаяпти. Шаҳар фавқуллода ҳолатга келтирилган.\nТошкентдаги милиция ходимлари Самарқандга сафарбар қилинган.\nБарча ишларга Бош вазир Шавкат Мирзиëев бошчилик қилаëтгани айтилди.\nОзарбайжон соати портали эса президентнинг тўнғич қизи Гулнора Каримовага таяниб Ислом Каримовнинг 1 сентябр куни ўлганлигини билдирди.\nЯна “Элтуз” маълумотларига кўра¸ Ўзбекистондаги юзлаб мулозимлар пайшанба куни Самарқандга келган.\nБаъзи маълумотларга кўра, Каримов шанба 3 сентябр куни дафн қилинади. Фейсбукдаги Здоровья Каримову гуруҳида ëзилишича Каримов раасман ўлган. Маълум бўлишича, Каримов қон айланишини таъминловчи машинадан 1 сентябрь куни ажратилган. Бундан Олдин Элтуз Каримовнинг ўлгани ҳақида маълумот берган эди\n«Самарқандда шаҳарга машиналар киритилмаяпти. Сиёб Бозоридан Улуғбек обсерваториясигача бўлган ҳудудга одамларни ҳам қўймаяпти» дея ёзди бугун ФБ юзерларидан бири 1-сентябр куни.\nЧорраха масжиди ёнида мақбара қуриш ишлари бошланган\nҲукумат манбалари ҳамон сукут сақламоқда\n28 август куни, ўзбек ҳукумати илк бор президент Каримов соғлиғининг ёмонлашгани ҳақида хабар тарқатди.\n«Мутахассисларнинг фикрига кўра, тўлиқ тиббий кўрик ва даволаниш жараёни учун муайян вақт талаб этилади» дейилган эди билдиришда.\nБироқ, инсультнинг бешинчи куни ҳам президент атрофидагилари унинг аҳволи ҳақида бирор расмий ахборот беришгани йўқ.\nИслом Каримов мамлакатга 1989 йил Кремл томонидан тайинланган кундан буён ҳукмронлик қилиб келади. Каримов даврида мамлакатда сўз эркинлиги чекланди, инсон ҳуқуқлари бузилди, мухолифат қатағон қилинди.\ndata-title="Самарқанд Каримов жанозасига тайëрланмоқда" data-description="Миясига қон қуюлгани айтилган Ислом Каримовнинг туғилган уйидан 100 метр наридаги Чорраха масжиди бўладиган муҳим тадбир - дафн маросими ..." data-image="https://eltuz.com/wp-content/uploads/2016/09/rasm3030.jpg" data-url="https://eltuz.com/kundalik/196941/" data-services="facebook,odnoklassniki,twitter,telegram" data-counter="ig">\nХалқаро Меҳнат ташкилотининг шубҳали фаолияти\nНегадир кейинги пайтларда Халқаро меҳнат ташкилоти (ХМТ) ҳақида гап кетганида беихтиёр ёдимга Буюк Британия бош вазири Уинстон Черчиллнинг мазмунан ...\nБепуштларга дам солиш медицинага алтернативами?\nЮнусобод имомининг профессионал гинекология билан эркакларнинг шуғулланишини танқид қилгани баробарида Ўзбекистондаги юзлаб “табиб ва азайимхонлар” аëл ҳасталикларини дам солиб ...\nШоир Маҳмуд Ражаб туғилган кунини қамоқда ўтказди\nБугун устозим, ака-дўстим, ажойиб инсон, ўз услуби ва сўзига эга бўлган шоир ва журналист Маҳмуд Ражабнинг туғилган куни! Афсус, ...


06 май 2021, Тошкент вақти: 18:20\nТошкентда сўхлик қурувчилар жойлаштирилган Olmazor City қурилиш майдончаларидан бири, 16 июнь, 2020\nПойтахтдаги Olmazor City ва Yunusobod Business City қурилиш майдонларига жойлаштирилган сўхликлар, уларга Бош вазир Сўхда ваъда қилган ойлик маош Тошкентга келишганида, 4 миллион сўмдан 2 миллион сўмга туширилганини айтмоқда.\nБундан ташқари, айрим сўхлик усталар, иш бошида ваъда қилинган 1 миллион сўмлик аванс ҳам берилмагани, баъзилари ҳануз иш бошламасдан, контейнерларда қамалиб ётганини айтмоқда.\nҚурилиш майдончаларига масъул Discover Invest ширкати маъмурияти фақат электрон мактуб орқали қилинган мурожаатга жавоб берилишини билдирган. Бундай мурожаатга ҳануз жавоб келгани йўқ.\nЧегарадаги тўқнашув ортидан, шу йилнинг 2-3 июнь кунлари, Бош вазир Сўхга юборган вазирлар делегацияси туман аҳли билан учрашиб, қурувчи уста ва оддий ишчиларни пойтахтга ишга таклиф қилган эди.\nАммо Тошкентга олиб келиниб, Olmazor City қурилиш майдонига жойлашган куниёқ, улар маош ҳақидаги ваъда ёлғон, деган хулосага келишган. 4 млн сўмлик ойликни мўлжаллаб келган усталардан бири бундай деди:\n“Бизга қора ишга 2 – 2 ярим миллион, мастерлар ишига 3 – 4 миллион сўмдан ойлик оласизлар, дейишган. Боришингиз билан қўлингизга 1 миллион сўмдан аванс берамиз, бола-чақангизга жўнатасиз ҳам, дейишганди. Ўша ваъдага ишониб, Сўхдан йўл босиб келдик. Қарасак, бу ерда умуман бошқа гап - аванс ҳақида асло гап йўқ. Биринчи ойда ҳаммангиз 2 миллион ойликка ишлайсиз, кейин ишингизга қараб, ойликни оширамиз, дейишди. Қанчага ошишини айтишмади. Аксинча бу ерда одамлар 1 ярим миллион сўмга ғишт теряпти, сизлар 2 миллионга норозимисиз, деган гапларни қилишяпти ҳозирдан”.\nИсмини ошкор қилишни истамаган усталар – моҳир сувоқчи, бўёқчи экани, бир уйни пойдевордан бошлаб, тўлиқ битира оладиган қурувчилар эканлигини айтмоқда.\nУсталардан бирининг айтишича, уларга шартнома имзолатишган, аммо шартнома матни билан танишиш имконини беришмаган:\n“Шартномага қўл қўйдиришди, ўқитибам ўтиришмади, биз ҳам ўқимадик. Лекин, биз қора ишчимасмиз – устамиз. Қўлимизга берган асбоблари эса эски, 10-15 кишига битта перфоратор. Бунақада биз яхши иш қилолмаймиз, демак ойлигимиз ҳам ошмайдими шунда? Бу саволларга жавоб йўқ. Шартноманинг нусхасиниям қўлимизга беришмади. Бунинг устига, иш яхши чиқмаса, зое кетган материалнинг пулини ҳам тўлайсиз, дейишибди сувоқчи болаларга. Агар шу ойлик ва шу шартларни Сўхда очиқ айтишганида, биз бу ерга келиб ўтирмасдик, тўғриси”.\nБу усталар Сўхдан олиб чиқилганида айнан қайси қурилиш майдончасига, қайси ширкат тасарруфидаги объектга олиб кетилаётганидан ҳам бехабар бўлганини айтишмоқда.\nБундан ташқари, сўхликлар Тошкентга келиб тушганидан бери улар билан учрашган бирор мулозим ўзининг кимлиги ва қайси ширкатнинг вакили эканини айтмаганини иддао қилмоқда:\n“Шунча одам келиб кетяпти, бирортаси исмини айтмайди. Бизни қайси ширкат ишга ёллади, ким иш беряпти, бир дардимиз бўлса, кимга айтайлик – ҳеч қанақа гап йўқ. Агар Сўхда берилган ваъдасига қарасак, бизга катта ойликни ваъда қилиб, алдаб Тошкентга олиб келиб, энди қора ишчи қилиб, ярим ойликка ишлатишмоқчида?! Бугун саҳардан 10 та ишчи чўнтагида бир сўм пулсиз чиқиб кетди бу ердан. Рози бўлмади бу шароитга. 1 ярим - 2 миллион сўмни усталар Сўхда ҳам топади, жуда бўлмаса, Россияга, Қозоғистонга кетади. Карантин, деб контейнерларга тиқиб қўйган, келганимиздан бери на иш, на бир ҳужжат, на бир масъулиятни зиммасига олган раҳбарни кўрдик. Ётибмиз”.\nТошкентнинг Мирзо Улуғбек туманидаги Yunusobod Business City лойиҳаси доирасидаги қурилиш майдончасига жойлаштирилган бир неча сўхлик ишчи ҳам айни шароитга тушиб қолганидан арз қилди.\n“Келганимизга бир неча кун бўлди, ҳалиям иш бошламадик. Ойликни 2 миллион сўм, дейишяпти, унақа 3 миллион - 4 миллион сўм ойлик, аванс ҳақида гап йўқ. Қаерга келдик, бу қанақа ширкатнинг қурилиш объекти, қанча ишлаймиз – ҳеч қанақа гап йўқ. Сўхда берилган ваъдалар ҳақида ҳеч гап йўқ. Поездда кечаси олиб келиб ташлашган, ётибмиз шундан бери”, деди ўндан ортиқ ишчи номидан гапирган сўхлик усталардан бири.\nОзодликка бу ишчилар жойлаштирилган шароит акс этган суратлар ҳам келиб тушди. Суратлардан кўринишича, ёзнинг иссиғида темир контейнерларга жойлаштирилган ишчиларнинг яшаш шароити санитария ва гигиена қоидаларига жавоб бермайди.\nСўхлик қурувчилар жойланган контейнер, 16 июнь, 2020\nОзодлик Тошкент шаҳар ҳокимлиги томонидан Olmazor City ва Yunusobod Business City лойиҳалари доирасидаги қурилишларни олиб бораётгани айтилган Discover Invest ширкатига мурожаат қилди.\nШиркат вакили сўхлик ишчилар мурожаати ортидан пайдо бўлган саволларга фақат электрон почта орқали йўлланган расмий мактубдан сўнг жавоб берилишини билдирди. Озодлик мухбири тақдим қилинган электрон манзилга саволларни йўллади. Саволларга ҳозирча жавоб келгани йўқ.\nШунингдек, бу ишчилар мурожаатига Сўх тумани ҳокимлигидан ҳам ҳозирча бирор расмий муносабат олишнинг имкони бўлмади.\nҲокимлик Ахборот хизмати шу йилнинг 8 июнь куни 230 ёш сўхлик ишчи автобусларда тумандан Фарғонага йўл олганини хабар қилган эди: